[KEMAS KINI] Covid-19 terus mengganas: Angka tertinggi 9,020 hari ini

Sebanyak 9,020 kes baharu jangkitan Covid-19 dilaporkan di seluruh negara hari ini menjadikan kumulatif kes berjumlah 558,534, kata Ketua Pengarah Kesihatan, Tan Sri Dr Noor Hisham Abdullah.

Katanya, Selangor mencatatkan jangkitan harian tertinggi iaitu sebanyak 2,836 kes, diikuti Kelantan (907 kes) dan Negeri Sembilan (898 kes).

Enam negeri terus mencatat peningkatan bilangan kes harian tertinggi dengan lima daripadanya menunjukkan kenaikan membimbangkan.

Selangor sahaja hari ini menunjukkan peningkatan yang mengejutkan apabila jangkitan naik sebanyak 784 kes kepada 2,836 kes berbanding 2,052 kes yang dicatatkan pada Jumaat.

Manakala Kelantan pula merekodkan peningkatan kes harian baharu empat hari berturut-turut iaitu 907 pada hari ini, Jumaat (851), Khamis (754), Rabu (547), berbanding Selasa sebanyak 425 kes.

Wilayah Persekutuan Labuan pula daripada enam kes yang direkodkan pada Jumaat 28 Mei 2021, tetapi hari ini melonjak mendadak kepada 253 kes baharu positif jangkitan Covid-19.

Kes di Negeri Sembilan juga naik mendadak daripada 520 yang dicatatkan pada Jumaat menjadi 898 kes baharu hari ini, meningkat sebanyak 378 kes positif.

Perlis walaupun negerinya kecil namun peningkatan jangkitan hari ini juga membimbangkan apabila mencatatkan 19 kes, berbanding lapan kes semalam.


Amaran terakhir diberikan kepada pihak main isu 3R, kata PMX

Perdana Menteri Datuk Seri Anwar Ibrahim memberi amaran terakhir kepada mana-mana pihak supaya tidak mengeksploitasi isu 3R dengan menyentuh kaum, agama dan institusi diraja yang boleh memecah-belahkan negara.

Beliau berkata pemantauan tanpa berkecuali akan dilakukan oleh Suruhanjaya Komunikasi dan Multimedia serta Polis Diraja Malaysia, menurut laporan Bernama.

“Ini amaran terakhir daripada kerajaan sebab saya selaku Perdana Menteri tidak ada pilihan kerana desakan dalam kalangan ahli fikir dan untuk pertahankan keselamatan negara. Ini mengatasi kepentingan.

“Orang-orang tertentu merasakan kedudukan mereka itu terlalu tinggi dan hebat tidak mungkin terdakwa ataupun tercabar.

“Negara tidak boleh begitu, kita tidak boleh pandang dan pilih kedudukan pangkat, keturunan atau kekayaan,” katanya kepada pemberita selepas mempengerusikan mesyuarat Majlis Perundingan Pimpinan Kerajaan Perpaduan di Pusat Dagangan Dunia Kuala Lumpur malam ini.

Anwar berkata negara tidak akan kekal stabil sekiranya perkara tersebut dibiar dilakukan oleh pihak yang terdesak dan sanggup berbuat apa sahaja hanya untuk mempertahan kuasa atau mencari pengaruh baharu.


Indonesia uji penerbangan guna minyak sawit

Indonesia hari ini melakukan penerbangan ujian, dengan percubaan pertama kali menggunakan bahan bakar jet yang dicampur dengan minyak sawit, kata Menteri Kanan Ekonomi republik itu, Airlangga Hartarto.

Pesawat itu terbang lebih 100 kilometer dari Jakarta ke Bandung.

Penerbangan itu dilakukan tatkala republik berkenaan merancang mengkomersialkan minyak sawit sebagai bahan bakar pesawat, dalam usaha kreatifnya bagi memperluaskan kegunaan minyak masak itu.

“Indonesia, sebagai pengeluar terbesar, tentu saja perlu melakukan inovasi penggunaan minyak sawit, termasuk dalam pengembangan biodiesel, bahan bakar jet dan juga melanjutkan program D100,” kata Airlangga pada sidang maya, merujuk pada diesel yang dibuat sepenuhnya daripada minyak sawit yang dikembangkan oleh syarikat minyak negara Pertamina.

Indonesia ketika ini memiliki program biodiesel wajib dengan kandungan minyak sawit 30 peratus yang dikenali sebagai B30.

Pemerintah Indonesia berusaha memperluas penggunaan minyak sayuran untuk tenaga dan mengurangkan import bahan bakar.

Bahan bakar jet yang digunakan selama penerbangan ujian itu hanya mengandungi 2.4 peratus kandungan sawit, tetapi dalam peraturan 2015, Indonesia telah mewajibkan jumlah itu dinaikkan kepada lima peratus.

Walaupun biodiesel menjanjikan pelepasan karbon yang jauh lebih rendah, pembukaan tanah yang dilakukan untuk menanam minyak sawit telah menimbulkan kebimbangan di kalangan aktivis alam sekitar mengenai penebangan hutan, dengan Kesatuan Eropah (EU) berusaha untuk melarang biodiesel yang mengandungi sawit.

Kementerian Tenaga Indonesia hari ini berkata pasaran minyak bio jet dengan andaian penggunaan harian 14,000 kiloliter, berpotensi menghasilkan 1.1 triliun rupiah setiap tahun.

Ketua Pengarah Pembangunan Kementerian Tenaga, Dadan Kusdiana berkata Indonesia memerlukan 120,000 kiloliter minyak sawit setahun.

“Lebih banyak kajian perlu dilakukan bagi mengkomersialkan minyak sawit itu,” katanya. – Agensi

Indonesia sebelum ini mendesak Amerika Syarikat dan EU membenarkan syarikat penerbangannya membangunkan loji bahan bakar jet berasaskan minyak sawit sebagai syarat untuk membeli pesawat Boeing dan Airbus. – Agensi


Isu Hakim Mohd Nazlan: SPRM kena tegur lagi dalam Dewan Rakyat

Seorang ahli Parlimen penyokong kerajaan Pakatan Harapan-Barisan Nasional (PH-BN) hari ini (13 Mac 2023) menegur Suruhanjaya Pencegahan Rasuah Malaysia (SPRM) kerana membuat kenyataan secara terbuka melibatkan Hakim Mahkamah Rayuan, Datuk Mohd Nazlan Ghazali.

RSN Rayer (PH-Jelutong) mengingatkan bahawa Hakim Nazlan tidak berpeluang untuk membela diri apabila SPRM mengeluarkan kenyataan sedemikian.

“Saya ingin menegur, meminta supaya SPRM tidak mengeluarkan kenyataan-kenyataan begini kerana apabila dibuat begitu ia menyebabkan macam-macam polemik politik di luar,” katanya di Dewan Rakyat, ketika membahaskan Belanjawan 2023 peringkat jawatankuasa, menurut FMT.

Ketua Pesuruhjaya SPRM, Tan Sri Azam Baki pada September 2022 ketika ditemui pemberita berkata kertas siasatan telah selesai namun tidak mahu mengulas siasatan itu. Beliau juga tidak boleh mendedahkan arahan Jabatan Peguam Negara.

Pada 22 April, SPRM berkata pihaknya membuka kertas siasatan berikutan laporan dibuat mengenai jumlah tidak dapat dijelaskan lebih RM1 juta dalam akaun bank Mohd Nazlan.

Mohd Nazlan membuat laporan polis berhubung dakwaan itu, berkata ia “palsu, tidak berasas dan berniat jahat” dan bertujuan menjatuhkan kredibilitinya sebagai hakim.

Pada Februari lalu, Mahkamah Persekutuan memutuskan bahawa siasatan SPRM terhadap Mohd Nazlan dilakukan tanpa mengikut protokol.

Ketua Hakim Negara Tengku Maimun Tuan Mat yang mempengerusikan sidang tujuh hakim berkata demikian dalam saman tiga peguam untuk mencabar siasatan SPRM terhadap hakim Mahkamah Rayuan itu, berhubung dakwaan RM1 juta yang tidak dapat dijelaskan dalam akaunnya.

“Badan penyiasatan seperti SPRM, mesti berunding dengan ketua hakim negara sebelum siasatan (dimulakan), dan kegagalan tidak memaklumkannya menunjukkan terdapat kekurangan ‘bona fide’ di pihak mereka.

“Pengumuman itu (yang dibuat oleh SPRM di media) sudah cukup untuk merosakkan kebebasan kehakiman,” kata Tengku Maimun.

Nazlan, yang mengetuai perbicaraan Datuk Seri Najib Razak dalam kes SRC International di Mahkamah Tinggi, menjatuhkan hukuman penjara 12 tahun dan denda RM210 juta terhadap bekas perdana menteri itu.

Dalam rayuannya di Mahkamah Persekutuan, Najib berhujah bahawa Nazlan berada di bawah konflik kepentingan yang serius ketika mengetuai perbicaraan itu.


Rentas negeri: Surat MITI tak diterima mulai hari ini hingga Rabu

Polis Diraja Malaysia (PDRM) tidak akan menerima dokumen Kementerian Perdagangan Antarabangsa dan Industri (MITI) sebagai surat kebenaran pergerakan lintas negeri mulai hari ini hingga Rabu ini.

Ketua Polis Negara Datuk Seri Acryl Sani Abdullah Sani dalam kenyataan lewat malam tadi berkata langkah itu diambil susulan pihaknya mengesan peningkatan bilangan kenderaan di lebuh raya untuk tempoh dua hari sejak kebelakangan ini.

“Polis telah mengesan peningkatan bilangan kenderaan di lebuh raya untuk tempoh dua hari kebelakangan ini.

Justeru, bagi mengelakkan pihak tidak bertanggungjawab daripada menyalahgunakan surat kebenaran MITI sebagai kelulusan merentas negeri untuk sambutan Aidiladha, semua sekatan jalan raya (SJR) sempadan negeri telah diarah meningkatkan penguatkuasaan.

“Untuk tujuan itu, semua SJR di sempadan negeri diarah untuk tidak menerima dokumen MITI sebagai kelulusan pergerakan yang sah bagi tempoh 18 hingga 21 Julai 2021 bagi pergerakan rentas negeri,” katanya.

Beliau bagaimanapun berkata larangan itu tidak terpakai bagi urusan kecemasan dengan kebenaran polis serta kesihatan, termasuk vaksinasi.

Beliau memberi amaran mana-mana pihak yang didapati melanggar larangan ini, akan dikenakan tindakan tegas tanpa kompromi dan masyarakat turut dinasihatkan untuk bersama memainkan peranan dalam melandaikan lengkuk jangkitan wabak Covid-19.


Laporan Audit: Kastam terkurang kutip duti RM72.32 juta

Terdapat kelemahan dalam kutipan duti kastam bagi kenderaan import di pulau bebas cukai (PBC) sekali gus menyebabkan duti kastam berjumlah RM72.32 juta terkurang kutip pada 2021.

Menurut Laporan Ketua Audit Negara (LKAN) 2021 Siri 2 dikeluarkan hari ini, perkara itu berpunca daripada kelemahan dalam kutipan duti kastam disebabkan borang pengikraran tidak disokong dengan dokumen sokongan taraf pemastautin yang lengkap dan betul serta kesilapan pengiraan oleh pegawai penaksir, menurut laporan Bernama.

“Bagi memastikan peraturan dipatuhi sepenuhnya, Jabatan Kastam Diraja Malaysia (JKDM) disyorkan melaksanakan penambahbaikan dan mengambil tindakan seperti membuat semakan semula terhadap syarat pembelian kenderaan di PBC supaya memberi faedah kepada kerajaan.

“Bahagian Perkhidmatan Teknik dan Ketua Jabatan hendaklah memastikan garis panduan dikeluarkan dipatuhi terutamanya semasa membuat penilaian taksiran manakala Bahagian Perkastaman hendaklah menjalankan pengauditan selepas pelepasan barangan import,” menurut laporan itu.

LKAN turut mengesyorkan supaya Ketua Jabatan memastikan pegawai di bawah seliaannya melaksanakan tugas dengan mematuhi peraturan yang berkuat kuasa untuk memastikan duti kastam dibayar adalah tepat.

“Selain itu, menambah baik peraturan berkaitan untuk memastikan keseragaman dalam membuat penilaian ke atas kenderaan motor pasang siap yang dibawa keluar dari PBC ke Kawasan Utama Kastam untuk mencegah daripada ketirisan hasil negara,” menurut LKAN.


97.5 peratus populasi dewasa lengkap divaksin

Seramai 22,813,571 individu atau 97.5 peratus populasi dewasa di negara ini lengkap menerima suntikan vaksin Covid-19, setakat semalam.

Berdasarkan portal Kementerian Kesihatan CovidNOW, sejumlah 23,119,998 individu atau 98.8 peratus populasi dewasa Malaysia sudah menerima sekurang-kurangnya satu dos vaksin, menurut laporan Bernama.

Sementara itu, seramai 2,734,970 individu atau 86.9 peratus populasi remaja berusia 12 tahun hingga 17 tahun sudah melengkapkan vaksinasi Covid-19, manakala 2,833,424 remaja atau 90 peratus menerima sekurang-kurangnya satu dos vaksin.

Selain itu, sejumlah 78,205 dos vaksin diberikan semalam, membabitkan 1,325 dos pertama, 1,971 dos kedua dan 74,909 bagi penerima dos penggalak.

Berikutan itu, jumlah kumulatif pemberian vaksin di bawah Program Imunisasi Covid-19 Kebangsaan meningkat kepada 55,882,568 sehingga semalam, termasuk 4,575,798 dos penggalak.


Ada hati menuding jari, kata Ahmad Fadhli kepada Zahid

Dakwaan kononnya Perikatan Nasional (PN) bakal berpecah dibuat oleh Presiden UMNO, Datuk Seri Ahmad Zahid Hamidi dijawab Ketua Pemudanya, Ahmad Fadhli Shaari.

Ketua Pemuda PN itu membalas dakwaan dibuat Zahid yang mengatakan gabungan pembangkang bakal berpecah walhal realitinya parti-parti dalam kerajaan yang dilihat sedang bercakaran antara satu sama lain, khususnya selepas DAP mengkritik UMNO sebagai liabiliti baru-baru ini.

Ahmad Fadhli dalam nada berkias turut mempersoalkan tindakan Ahli Parlimen Bagan Datuk yang menuding jari pada pihak lain dan menyifatkan kedudukan Barisan Nasional (BN) umpama ‘menumpang di dapur orang’.

“Kaki tempang tidak bersarang, sang merpati tidak berlari, tuan menumpang di dapur orang, ada hati menuding jari?” soalnya dalam siaran di Facebooknya.

Pada Khamis, media melaporkan Zahid menjangkakan gabungan parti-parti yang didakwanya konon-konon memperjuangkan kaum Melayu akan berpecah tidak lama lagi.

Beliau dalam ucapan amanat ulang tahun UMNO pada Khamis itu, berkias dengan menyorot semula insiden perpecahan dalaman yang dialami salah satu parti komponen gabungan pembangkang tersebut.

Untuk rekod, DAP dilihat tidak bersetuju dengan sebarang usaha dibuat UMNO untuk membebaskan bekas pemimpin mereka, Datuk Seri Najib Razak yang sedang berusaha untuk diampunkan walaupun sudah didapati bersalah.

Pemimpin DAP juga secara terbuka dilihat mengkritik UMNO sebagai liabiliti kepada kerajaan campuran kerana tindak-tanduk mereka yang memberi tempias negatif terhadap imej pentadbiran yang bersih dan telus cuba dibawa Pakatan Harapan (PH).

Malah, pemimpin UMNO dan DAP juga dilihat sering mengeluarkan kenyataan balas-membalas satu sama lain sebelum ini yang seakan menunjukkan tiada persefahaman sesama parti komponen dalam kerajaan campuran.


Ahmad Maslan ubah MT UMNO lulus tangguh pemilihan 19 Februari bukan 7 Julai

Setiausaha Agung UMNO hari ini mendakwa keputusan penangguhan pemilihan parti itu dibuat pada mesyuarat Majlis Tertinggi (MT) secara bersemuka pada 19 Februari 2021, yang diadakan di Institut Latihan Memperkasa Ummah (ILMU), Janda Baik, Pahang.

Kenyataan beliau itu bagaimanapun bertentangan dengan maklum balasnya kepada Pendaftar Pertubuhan yang mengatakan mesyuarat MT 7 Julai 2021 bersetuju menangguhkan pemilihan untuk penggal 2021/2023, sedangkan kedudukan jawatan dalam UMNO telah tidak sah selepas 30 Jun 2021.

Pendaftar Pertubuhan Jasri Kasim dalam surat kepada Setiausaha Agung UMNO itu semalam berkata pihaknya telah menerima maklum balas daripada Ahmad Maslan bertarikh 30 Julai 2021 mengenai petikan minit mesyuarat MT pada 7 Julai 2021 berhubung keputusan MT bagi penangguhan pemilihan MT, Bahagian, Cawangan, Wanita, Pemuda, dan Puteri untuk penggal 2021/2023.

Berdasarkan kepada kenyataan bahawa mesyuarat MT diadakan pada 7 Julai itu, Pendaftar Pertubuhan memaklumkan bahawa tempoh pemegang jawatan MT bagi penggal 2018/2021 telah tamat pada 30 Jun 2021, dan UMNO diarah mengadakan mesyuarat bagi memilih MT dan jawatan-jawatan lain untuk penggal 2021/2023.

Bagaimanapun Ahmad Maslan dalam kenyataan media hari ini mendakwa mesyuarat yang memutuskan supaya UMNO menangguhkan pemilihan semua jawatan untuk penggal 2021/2023 telah diadakan pada 19 Februari 2021.

Beliau mendakwa keputusan mesyuarat MT 7 Julai 2021 yang dimaklumkan kepada Pendaftar Pertubuhan melalui surat bertarikh 30 Julai 2021 itu hanyalah untuk mengesahkan keputusan MT yang dibuat terlebih awal melalui resolusi pekeliling pada 18 Jun 2021.

Beliau juga mengatakan mesyuarat MT pada 25 April 2021 membuat keputusan merujuk kepada Pendaftar Pertubuhan dan Majlis Keselamatan Negara (MKN) bagi mendapatkan pandangan untuk melaksanakan mesyuarat dan pemilihan parti ketika pandemik Covid-19.

“MKN dan KKM telah mengesyorkan bahawa sekiranya pemilihan secara maya adalah tidak dapat dilaksanakan, maka penangguhan patut dibuat untuk mengekang penularan wabak Covid-19. Pandangan pihak ROS, MKN dan KKM telahpun dimaklumkan kepada Ahli-Ahli Majlis Kerja Tertinggi.

“Pihak ROS juga telah memperakui penerimaan surat UMNO bertarikh 24 Jun 2021 melalui surat ROS bertarikh 19 Julai 2021 (Rujukan: PPM/WKL 251/88 JLD.10(25)) yang antara lain telah menyatakan bahawa pihak ROS tidak mempunyai halangan terhadap penangguhan pemilihan parti UMNO dan keputusan ini adalah mematuhi Fasal 10.16 Perlembagaan UMNO,” katanya.

Ahmad Maslan berkata berdasarkan pentafsiran yang diberikan oleh Peguamcara UMNO terhadap Fasal 10.16 Perlembagaan UMNO adalah jelas menyatakan bahawa penangguhan pemilihan UMNO adalah kuasa mutlak MT dan oleh sebab itu, UMNO hanya perlu memaklumkan kepada pihak ROS.

“Sehubungan dengan itu, isu yang dibangkitkan oleh pihak ROS pada surat bertarikh 6 Ogos 2021 yang berpandangan bahawa tempoh pemegang jawatan MKT bagi penggal 2018/2021 telah tamat pada 30 Jun 2021 adalah tidak lagi berbangkit,” katanya.

Untuk rekod terdapat 66,287 mesyuarat dan pemilihan yang perlu diadakan membabitkan kehadiran seramai 3.3 juta ahli UMNO iaitu pada peringkat cawangan sebanyak 21,135 mesyuarat; Wanita (21,058 mesyuarat); Pemuda (15,496 mesyuarat); dan Puteri (8,598 mesyuarat).

Terdapat juga 764 persidangan perwakilan bahagian yang terdiri daripada 191 persidangan untuk setiap empat peringkat di Bahagian, Wanita, Pemuda dan Puteri, yang semuanya mesti dijalankan secara serentak.


Siswazah bakal terima gaji lebih tinggi pertengahan tahun

Kerajaan menjangkakan gaji permulaan bagi siswazah lebih tinggi menjelang pertengahan tahun ini berikutan keadaan ekonomi yang dilihat semakin pulih dalam tiga ke empat bulan akan datang.

Menteri di Jabatan Perdana Menteri (Ekonomi), Datuk Seri Mustapa Mohamed berkata, gaji diterima siswazah tahun lalu jauh lebih rendah susulan penularan pandemik CovidD-19 sehingga memberi kesan buruk kepada pertumbuhan ekonomi negara dan global.

Katanya, tahun lalu negara berdepan kemelesetan ekonomi paling teruk, hingga menjejaskan peluang pekerjaan.

“Sudah pasti para siswazah sanggup untuk menerima gaji lebih rendah daripada biasa. Kita nak rakyat Malaysia menikmati upah gaji yang lebih tinggi, menjadi satu masalah apabila gaji permulaan siswazah tidak meningkat dah 10 ke 20 tahun,” katanya, hari ini.

Mustapa berkata, menjadi hasrat kerajaan untuk mewujudkan lebih banyak peluang pekerjaan yang lebih berkualiti sekali gus siswazah yang baharu mula bekerja akan menikmati gaji lebih tinggi.

Dua hari lepas, portal tempatan melaporkan Ketua Perangkawan Malaysia, Dr Mohd Uzir Mahidin berkata, majoriti siswazah memasuki pasaran pekerjaan tahun lepas menerima gaji bulanan antara RM1,001 hingga RM1,500 berbanding purata RM2,001 hingga RM2,500 yang direkodkan pada tahun 2019.


Pemimpin berintegriti, jujur dan amanah: Sultan Selangor

Sultan Selangor, Sultan Sharafuddin Idris Shah hari ini (Jumaat, 21 Oktober 2022) mengingatkan pemimpin yang tidak menegakkan nilai integriti, jujur dan amanah, sebaliknya mahukan kuasa dan mencari kekayaan dunia, akan menjadi pengkhianat rakyat dan negara.

Baginda juga menegaskan bahawa pemimpin sedemikian akan terjerumus dalam kemunafikan dan kemaksiatan dengan melakukan salah laku, termasuk rasuah dan salah guna kuasa.

Sehubungan itu, baginda menyeru rakyat, khususnya umat Islam, agar menghayati dan memahami intipati Khutbah Jumaat yang disampaikan oleh khatib di masjid-masjid seluruh Selangor hari ini bertajuk “Pemimpin dan Negara”.

Senada dengan khutbah berkenaan, Baginda turut mengingatkan bahawa pemimpin yang hanya mahukan kuasa dan mencari kekayaan dunia akan menjadi perosak dan pengkhianat kepada rakyat dan negara.

“Sesungguhnya pemimpin yang tidak menegakkan nilai integriti, kejujuran dan amanah akan menyebabkan pemimpin itu sendiri terjerumus ke dalam aktiviti bersifat kemunafikan dan kemaksiatan seperti mengamalkan amalan rasuah, salah guna kuasa, pecah amanah dan menyebarkan fitnah yang mengakibatkan kerosakan sebuah kehidupan bermasyarakat dan bernegara.

“Integriti adalah kepatuhan kepada prinsip-prinsip beragama, nilai dan norma sejagat dan etika yang kuat. Insan terbaik yang sangat kita cintai, iaitu junjungan besar Nabi kita Muhammad SAW, Baginda telah menonjolkan dirinya sebagai ikon hamba Allah yang berintegriti tinggi, sehingga dikenali dengan gelaran ‘al-Amin’, iaitu ‘yang sangat dipercayai’ dalam kalangan masyarakat Islam ketika itu,” titah baginda lagi.

Baginda bertitah integriti berlandaskan nilai-nilai Islam yang berpaksikan kepada kekuatan akidah, syariah dan akhlak adalah penyelesaian terbaik kepada kerosakan dan kemelut yang berlaku dalam diri, organisasi dan negara hari ini.

Sultan Sharafuddin bertitah demikian dalam satu kenyataan yang dikeluarkan menerusi Facebook Selangor Royal Office, hari ini.

Baginda juga menegaskan bahawa pemimpin yang khianat, menipu dan menyalahgunakan kuasa untuk mengumpul kekayaan diri pasti akan dibenci oleh rakyat dan dikutuk oleh Allah SWT kerana boleh menjahanamkan negara.

“Rosaknya pemimpin maka rosaklah negara ibarat kata pujangga “jika keruh air di hulu, maka keruhlah ia di hilir.

“Sedarlah wahai pemimpin, janganlah kamu menjadi pengkhianat terhadap amanah yang diberikan,” titah baginda menerusi kenyataan itu.

Sultan Sharafuddin bertitah pada masa yang sama, pemimpin yang jujur dan amanah pastinya seorang pemimpin yang bukan sahaja jujur kepada orang lain, bahkan pada diri sendiri.


UMNO boleh tangguh pemilihan, kenapa PRU-15 tak boleh tangguh: Dr M

Pilihan raya umum ke-15 (PRU-15) tidak sesuai diadakan dalam masa terdekat, malah UMNO sendiri menangguhkan pemilihan partinya yang sepatutnya dijalankan tahun ini.

Mantan Perdana Menteri (PM), Tun Dr Mahathir Mohamad memberi alasan bimbang sekiranya jangkitan kes Covid-19 boleh menular dan meningkat semula sekiranya pilihan raya tersebut diadakan sekarang.

Ini kerana, menurutnya, kes baharu Covid-19 didapati masih meningkat sehingga mencecah 3,000 kes sehari.

“Sekarang, mungkin bukan masa yang sesuai untuk PRU. Kita kena ingat bahawa Covid ini tak mudah kita tepis. Dia (Covid-19) mungkin ada di mana-mana sahaja.

“Mungkin ada pula nama jenis (varian) baharu yang akan menyerang kita (selepas PRU-15),” katanya dipetik laporan Utusan Malaysia.

Pengerusi Parti Pejuang itu ditemui bersama isteri, Tun Dr. Siti Hasmah Mohd. Ali semasa Majlis Jamuan Hari Raya Parlimen Langkawi di Dataran Telaga Walk hari ini.

Dalam pada itu, Dr. Mahathir juga mempertikai langkah UMNO yang memutuskan untuk menangguhkan pemilihan partinya dengan mendakwa ia strategi untuk mengelakkan perpecahan dalaman parti.

“Mereka tahu kalau ada pemilihan akan berpecahlah UMNO, jadi mereka ambil jalan senang.

“Ini kalau dalam jangka yang pendek, tak apalah. Ini sampai berbulan nak tangguh. Itu bermakna UMNO tidak hormati perlembagaan dia,” ujarnya.

Semalam, Perhimpunan Agung Khas (EGM) UMNO meluluskan pindaan perlembagaannya yang membolehkan pemilihan parti dibuat enam bulan selepas PRU.

Pindaan Perlembagaan tersebut melibatkan 3 Fasal iaitu Fasal 10.16, 15.3 dan 18.2 yang kesemuanya melibatkan penangguhan pemilihan di semua peringkat Majlis Kerja Tertinggi, Bahagian dan Cawangan.

Usul pindaan itu dibentangkan Naib Presiden UMNO, Datuk Seri Mohamed Khaled Nordin dan mendapat sokongan sebulat suara daripada perwakilan yang hadir.

Penganalisis melihat langkah menangguhkan pemilihan UMNO akan memberi kelebihan kepada Presiden UMNO Datuk Seri Ahmad Zahid Hamidi untuk menjadi PM, sementara Datuk Seri Ismail Sabri Yaakob hanya berstatus Naib Presiden parti.


Kes semalam naik, tapi bawah 10,000

Jumlah jangkitan harian Covid-19 di seluruh negara dalam tempoh 24 jam semalam (Isnin, 18 April 2022) meningkat 517 kes berbanding yang dicatat pada Ahad.

Dalam tempoh itu sebanyak 7,140 jangkitan baharu dilaporkan berbanding 6,623 kes pada Ahad, dengan lima negeri merekodkan peningkatan kes harian, menurut data Jabatan Kesihatan Negeri-Negeri.

Angka terbaharu itu menjadikan kumulatif positif sejak Januari 2020 lalu meningkat kepada 4,396,165 kes – ketiga tertinggi dalam kalangan negara-negara ASEAN selepas Vietnam dan Indonesia.

Berdasarkan data terbaharu itu, Selangor mencatat 5,020 kes baharu berbanding 4,137 pada Ahad, diikuti Terengganu (239 kes, 133 Ahad); Kedah (133 kes, 114 Ahad); Kelantan (40 kes, 36 Ahad); dan Labuan (tujuh kes, empat pada Ahad).

Berikut adalah pecahan kes baharu dan jumlah kumulatif sejak awal penularan Covid-19 hingga semalam:

Sehingga tengah malam tadi tiada maklumat terbaharu dikemas kini laman sesawang CovidNOW Kementerian Kesihatan, mengenai jumlah kematian akibat Covid-19 semalam.


Russia beri amaran Perang Dunia Ketiga guna senjata nuklear

Menteri Luar Russia Sergei Lavrov telah memberi amaran bahawa Perang Dunia Ketiga (WWIII) akan menjadi perang ‘nuklear dan merosakkan’, ketika negaranya meningkatkan serangan ke atas Ukraine.

Lavrov berkata Russia, yang melancarkan apa yang dipanggil operasi ketenteraan khas terhadap Ukraine minggu lepas, akan menghadapi bahaya sebenar jika Kyiv memperoleh senjata nuklear.

Dalam ancaman terselindung supaya negara pakatan tentera Pertubuhan Perjanjian Atlantik Utara (NATO) tidak terlibat di Ukraine, Lavrov berkata mana-mana perang dunia pada masa depan akan menggunakan senjata nuklear.

Kenyataan itu menyusul beberapa hari selepas Presiden Vladimir Putin memberi amaran bahawa mana-mana negara yang menghantar tentera ke Ukraine akan menerima akibat buruk, selain meletakkan semua senjata nuklearnya dalam status berjaga-jaga yang tinggi.

Lavrov juga mendakwa Moscow bersedia untuk memasuki pusingan kedua rundingan bertujuan mencapai keamanan di Ukraine, dan menuduh Kyiv sengaja menangguhkan proses itu atas permintaan Amerika Syarikat (AS).

“Kami bersedia untuk pusingan kedua rundingan, tetapi pihak Ukraine menangguhkan [proses] atas arahan Amerika,” kata Lavrov, menurut agensi berita Russia TASS.

Sumber Russia yang rapat dengan rundingan itu dipetik sebagai berkata pusingan kedua rundingan sepatutnya berlangsung lewat hari ini berhampiran dengan sempadan Belarus-Poland.

Lavrov pagi ini juga berusaha untuk mewajarkan pencerobohan Ukraine dengan mengatakan tentera Russia ‘tidak akan membenarkan Ukraine mendapatkan senjata nuklear’, lapor TASS.

Tiada bukti bahawa Ukraine mempunyai senjata nuklear atau merancang untuk memperolehnya, walaupun Lavrov semalam mempersoalkan mengapa AS terus mengekalkan senjata nuklear di negara-negara Eropah walaupun terdapat Perjanjian Non-Proliferasi (NPT).

“Adalah tidak boleh diterima bagi kami bahawa senjata nuklear AS masih kekal di beberapa negara Eropah yang bercanggah dengan perkara asas Perjanjian Non-Proliferasi,” kata Lavrov pada persidangan Geneva mengenai perlucutan senjata dalam mesej yang dirakam lebih awal.

“Amalan buruk misi nuklear bersama dengan penyertaan negara NATO bukan nuklear berterusan. Semasa misi sedemikian, penggunaan senjata nuklear terhadap Russia sedang diatur,” tambahnya.

“Senjata nuklear AS sepatutnya telah lama dibawa pulang dan infrastruktur yang sepadan di Eropah mesti telah lama dihapuskan.”

Tetapi kata-katanya tidak didengari apabila perwakilan seluruh dunia keluar dari persidangan itu di tengah-tengah bantahan Lavrov. – Agensi


Dilabel ‘korup’, UMNO kini membisu selepas pemimpin utama dapat jawatan

Label “pakatan korup” dibuat seorang pemimpin berpengaruh DAP terhadap UMNO adalah sesuatu yang tidak boleh diterima akar umbi, malah ia dianggap satu penghinaan yang besar.

Malangnya, pemimpin utama UMNO yang dahulu lantang dan berani melawan, kini nampaknya sudah membisu dan tidak berani selepas sedap mendapat jawatan di singgahsana.

Pemimpin utama UMNO menelan setiap kutukan dibuat DAP terhadap mereka, malah permohonan maaf yang dituntut semasa Perhimpunan Agung lalu juga tidak dilayan dan ia satu lagi kemaluan yang terpaksa ditanggung akar umbi UMNO.

Apabila kenyataan “pakatan korup” dibuat terhadap UMNO, ia secara tidak langsung menunjukkan bahawa kehadiran parti itu dalam kerajaan campuran tidak lebih sekadar penumpang dan terpaksa tunduk walaupun pelbagai penghinaan dibuat terhadap mereka.

Alasan kononnya Tony Pua tidak mempunyai sebarang jawatan dan kenyataan dibuatnya bukan pendirian parti adalah tidak boleh diterima, walhal umum mengetahui peranan sebenarnya pemimpin DAP tersebut.

Pua dilihat berpengaruh dan mempunyai sokongan dalam parti, malah dilihat rapat dengan pemimpin atasan parti tersebut.

Sebelum ini, Pua juga pernah memegang jawatan Setiausaha Publisiti DAP dan pernah menjadi pegawai di kementerian kewangan kepada Lim Guan Eng.

Ucapan Pua semasa berada dalam satu program bersama ratusan penyokong DAP Selangor dalam mencari dana kutipan untuk kempen Pilihan Raya Negeri (PRN) secara tidak langsung menunjukkan mesej yang cuba disampaikan kepada penyokong parti itu adalah mereka lebih berpengaruh dan mempunyai kuasa yang lebih dalam kerajaan campuran.

DAP perlu menunjukkan kepada akar umbi dan penyokong utama mereka walaupun sudah bersama UMNO tetapi mereka sebenarnya adalah kuasa utama dalam kerajaan campuran.

Di Selangor dan Pulau Pinang, DAP tidak boleh kehilangan penyokong teras mereka dan perlu menunjukkan lebih berkuasa daripada UMNO.

Adakah kenyataan Pua itu dibuat secara tidak sengaja? Mustahil ia dibuat secara tidak sengaja melainkan hanya mahu menunjukkan kekuasaan dan dominasi parti itu dalam kerajaan campuran.

Ini bukan kali pertama UMNO dihina sebegini rupa, sebelum ini Naib Pengerusi DAP Perak, Aziz Bari juga mengkritik mereka dengan mengatakan peranan UMNO menarik sokongan orang Melayu masih tidak jelas memandangkan peranan tersebut kini dimainkan oleh Perikatan Nasional (PN).

Aziz berkata berkata UMNO kini sedang berusaha meneruskan kelangsungan parti itu dan hanya menumpang Pakatan Harapan (PH) untuk mendapatkan jawatan sahaja bagi membolehkan parti itu terus bergerak.

Terbukti, UMNO kini hanya meneruskan kelangsungan hidup untuk mendapatkan jawatan dengan terus berada dalam kerajaan campuran dan sebarang kecaman DAP terhadap mereka terpaksa ditelan walaupun pahit untuk diterima.

Walaupun sakit hati, pemimpin utama UMNO lebih takut hilang jawatan daripada membalas kecaman dibuat DAP terhadap mereka.


Taikun Berjaya saman Menteri Besar Kedah

Menteri Besar Kedah, Datuk Seri Muhammad Sanusi Md Nor disaman ahli perniagaan terkenal, Tan Sri Vincent Tan yang meminta ganti rugi sebanyak RM200 juta.

Sanusi disaman pengasas Kumpulan Berjaya ekoran kenyataan yang mengaitkan namanya dalam projek Gerbang Maritim Selangor (SMG).

Kumpulan Berjaya dalam satu kenyataan berkata, satu surat tuntutan telah dihantar kepada Sanusi pada 5 Ogos lalu, menuntut beliau menarik balik kenyataan itu tanpa syarat.

Syarikat itu juga menuntut Sanusi agar memohon maaf secara terbuka, memberi jaminan tidak mengulangi tuduhan itu dan membayar pampasan sebanyak RM200 juta.

“Sekiranya Sanusi gagal mematuhi tuntutan itu menjelang 8 Ogos ini, satu tindakan undang-undang akan diambil terhadap beliau.

“Pada masa sama, Vincent dan Berjaya Land turut membuat laporan polis terhadap Sanusi dan beberapa individu seperti seperti blogger Murray Hunter, Badrul Hisham Shaharin (lebih dikenali sebagai Chegubard), dan Raja Petra Kamarudin atas penerbitan kenyataan-kenyataan fitnah terhadap Projek SMG,” menurut kenyataan itu pada Isnin.

Sementara itu, Vincent Tan berkata, kenyataan-kenyataan fitnah itu telah mencermarkan integriti, reputasi dan imej beliau serta Berjaya Land.

“Tuduhan-tuduhan yang di lemparkan ini telah menimbulkan keraguan dan mencetuskan syak wasangka tanpa sebab mengenai usaha perniagaan serta inisiatif kedermawanan yang sah.

“Kami ingin menyampaikan mesej yang jelas bahawa sesiapa yang membuat sebarang kenyataan yang berbaur palsu dan mencemarkan imej kami tidak akan dipandang endah dan kami ingin pihak yang terlibat bertanggungjawab atas tindakan mereka,” katanya.

Untuk rekod, Sanusi yang juga Pengarah Pilihan Raya Perikatan Nasional (PN) kini berdepan dengan beberapa kes di mahkamah dan juga tuntutan saman yang disifatkan bermotif politik.

Pada 17 Julai lalu, beliau didakwa di Mahkamah Sesyen atas dua tuduhan mengeluarkan kata-kata menghasut berhubung isu pelantikan Menteri Besar Selangor dan berhubung penubuhan Kerajaan Perpaduan dalam satu ceramah politik.

Beliau didakwa didapati melakukan perbuatan yang mempunyai kecenderungan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana raja.

Selain itu, Sanusi juga berdepan tindakan undang-undang daripada Menteri Besar Selangor, Datuk Seri Amirudin Shari berkaitan ucapan fitnah pada Majlis Jelajah Mega PN BEST ‘Sayangi Kedah Sejahtera’ di Dataran Darul Aman, Jitra di Kedah.

Sanusi mendakwa Amirudin turut terlibat dalam skandal dengan pengasas Kumpulan Berjaya, Tan Sri Vincent Tan dalam projek pembersihan Sungai Klang.

Ekoran itu, Berjaya Land turut membuat laporan polis dan mengambil tindakan undang-undang terhadap kenyataan Sanusi yang didakwa dibuat secara ‘melulu dan berniat jahat’ berkait syarikat itu.

Ketua Pegawai Eksekutif Kumpulan Berjaya Land, Syed Ali Shahul Hameed berkata, pihak syarikat secara kategorikal dan tegas menafikan semua tuduhan tidak berasas ketika Sanusi berucap dalam ceramah, pada 2 Ogos di Kedah.


Anwar arah audit forensik pemilihan PKR dipercepat

Presiden PKR Datuk Seri Anwar Ibrahim meminta agar laporan siasatan audit forensik Pemilihan PKR 2022 dipercepatkan dan tidak berlarutan, bagi membolehkan PKR mempersiapkan jentera bagi menghadapi Pilihan Raya Umum ke-15 (PRU15).

Anwar yang menang tanpa bertanding sebagai presiden bagi penggal 2022 hingga 2025 dalam Pemilihan PKR kali ini menjelaskan Jawatankuasa Pemilihan Parti (JPP) yang diketuai Dr Zaliha Mustafa telah meminta pimpinan pusat supaya diberikan sedikit tempoh tambahan bagi meneliti semua aduan yang diterima pihaknya, lapor Bernama.

“Kemudian dilakukan juga audit yang teliti oleh syarikat audit yang bebas, kerana sementara sistem dipertahankan tetapi mungkin dikesan beberapa pelanggaran peraturan di bawah. Jika ada persolan, kita kan teliti. Jadi ini kekuatan kita sebagai parti,” katanya menerusi video yang dimuat naik dalam laman Facebooknya, hari ini.

Justeru beliau berkata pimpinan pusat yang bersidang minggu lepas telah mengusulkan agar Kongres Nasional Tahunan PKR yang dijadualkan berlangsung pada 24 hingga 26 Jun ini ditangguhkan ke 15 hingga 17 Julai depan bagi membolehkan notis dua minggu diberikan selepas pengumuman muktamad oleh JPP.

Sebelum ini, media melaporkan Dr Zaliha memaklumkan laporan siasatan audit forensik Pemilihan PKR dijangka dibentangkan kepada JPP, Ahad ini berikutan Pasukan Pakar Digital yang dilantik kini masih dalam proses menyiapkan laporan berkenaan.

Sementara itu, Anwar melihat keputusan pemilihan sebagai mesej jelas PKR memerlukan lonjakan baharu untuk membawa perubahan lebih positif dan parti yang berhasrat membawa perubahan mesti mempunyai dukungan kuat daripada rakyat dan memiliki satu suara dalam memungkinkan reformasi itu.

Antara keputusan tidak rasmi yang dikemas kini melalui laman sesawang Pemilihan Keadilan 2022, Rafizi Ramli mendahului Datuk Seri Saifuddin Nasution Ismail bagi jawatan Timbalan Presiden dengan memperoleh sebanyak 68,451 undi berbanding Saifuddin dengan 48,223 undi.


Larry, Zuraida bertemu esok bincang selesai konflik ‘dua presiden’ PBM

Konflik dalaman Parti Bangsa Malaysia (PBM) akan diselesaikan secara baik esok (Rabu, 2 November), menjelang hari penamaan calon Pilihan Raya Umum Ke-15 (PRU-15) Sabtu ini (5 November 2022).

Datuk Larry Sng yang menegaskan beliau masih presiden parti itu berkata beliau juga akan bertemu dengan ahli tertinggi parti di Kuala Lumpur untuk menyelesaikan masalah.

“Saya juga akan bertemu mereka yang telah digantung daripada parti, termasuk Datuk Zuraida Kamaruddin,” katanya menurut Malay Mail.

Menurutnya mesyuarat itu akan membincangkan penggantungan mereka dan “apa sahaja tindakan yang telah dibuat oleh saya dan sebagai presiden parti supaya tidak ada konflik.”

Beliau berkata pada dasarnya tidak ada pertikaian di pihak mereka dan menegaskan beliau masih presiden parti, bukan Zuraida, seperti yang disahkan oleh Ketua Pengarah Pendaftar Pertubuhan.

“Pada asasnya, terdapat penerimaan dan kini kami dalam proses perdamaian dan bagaimana bekerjasama untuk bergerak ke hadapan,” kata Larry, yang merupakan penyandang kerusi Parlimen Julau.

Tambahnya, kenyataan bersama akan dikeluarkan selepas pertemuan dengan pemimpin PBM, selain akan mengumumkan nama calon selepas mesyuarat esok.

Pada 29 Oktober, Larry menggantung keahlian Zuraida dan 12 yang lain sebagai ahli majlis tertinggi berhubung penglibatan berterusan mereka dalam menjejaskan kepentingan parti dan kepimpinannya.

Dua belas pemimpin itu termasuk timbalan presiden parti Haniza Mohamad Taha dan Ketua Sayap Wanita PBM Dr Daroyah Alwi.

Pada 28 Oktober, Larry menggantung keahlian setiausaha agung parti Nor Hizwan Ahmad dan ketua penerangan Zakaria Abdul Hamid.

Mereka didakwa terlibat dalam penganjuran mesyuarat majlis tertinggi pada 7 Oktober 2022 tanpa pengetahuan atau persetujuan Larry.

Konflik ‘dua presiden’ PBM itu boleh menjejaskan parti berkenaan dalam PRU-15 pada 19 November depan kerana watikah pelantikan calon yang dikeluarkan presiden parti mesti dikemukakan bersama borang pencalonan pada 5 November ini.

Bagaimanapun, masalah akan timbul jika kedua-duanya menandatangani watikan pelantikan itu, sekali gus boleh menyebabkan kertas pencalonan mereka ditolak.


Deposit Tabung Haji cecah RM88b

Jumlah deposit Tabung Haji (TH) terus mencatat rekod tertinggi sekali gus mencerminkan keyakinan umat Islam yang semakin kuat terhadap institusi pengurusan haji negara.

Setakat Mei 2022, jumlah deposit TH meningkat hampir 16 peratus kepada RM88 bilion daripada RM75.92 bilion yang direkodkan pada 31 Dis, 2020.

Menerusi Pelan Transformasi Strategik HIJRAH24, TH menyasarkan jumlah deposit sebanyak RM100 bilion.

Memetik Bernama, Pemangku Pengarah Eksekutif Operasi TH Mohamed Ameen Abdul Wahab berkata peningkatan itu sesuatu yang agak ketara apabila deposit bersih bulanan juga mencecah lebih RM1 bilion.

“Untuk rekod, TH telah mencatatkan deposit bersih sebanyak RM1.1 bilion bagi April 2022, antara deposit bersih bulanan tertinggi setakat ini, menggambarkan keyakinan orang Islam di Malaysia terhadap TH,” katanya.

TH mengumumkan agihan keuntungan selepas zakat sebanyak 3.10 peratus bagi 2021 yang memberi manfaat kepada lebih 8.4 juta pendepositnya melibatkan jumlah agihan RM2.46 bilion berbanding RM2.24 bilion yang diagih pada 2020, peningkatan sebanyak RM219 juta.

Beliau berkata TH sentiasa komited untuk menambah baik perkhidmatan dalam usaha menggalakkan seluruh umat Islam di Malaysia agar mempunyai akaun TH.

Setakat ini, kira-kira 55 peratus umat Islam di Malaysia masih belum mempunyai akaun TH, katanya.

“Jumlah pendeposit TH hari ini kira-kira 8.5 juta manakala jumlah orang Islam di Malaysia mengikut perangkaan 2020 adalah lebih kurang 18.9 juta. Kira-kira 45 peratus rakyat Malaysia beragama Islam adalah pendeposit TH.

“TH ditubuhkan untuk membantu dan menguruskan umat Islam Malaysia mengerjakan haji yang merupakan antara tuntutan dalam rukun Islam. Maka, penting untuk semua orang Islam Malaysia membuka akaun serta mendaftar haji (mereka yang mampu). Kuota (giliran) haji pula ditentukan oleh pihak lain,” katanya.

Mohamed Ameen berkata deposit daripada simpanan akan dilaburkan untuk memperoleh keuntungan yang kemudiannya akan dizakatkan.

“Pada 2021, TH telah menyerahkan zakat berjumlah RM106 juta untuk golongan asnaf di seluruh negara.

“Sekiranya 55 peratus orang Islam Malaysia yang belum mempunyai akaun TH ini membuka akaun, saiz deposit akan lebih berkembang dan lebih banyak keuntungan boleh dijanakan untuk membantu lebih ramai asnaf di seluruh negara,” katanya.

Beliau berkata TH juga telah menambah baik perkhidmatan selari dengan kehendak pengguna, dengan pembukaan akaun boleh dilakukan secara dalam talian malah pemohon hanya perlu hadir di mana-mana cawangan TH di seluruh negara untuk pengesahan biometrik sahaja.

TH kini telah automasikan kesemua perkhidmatan yang ditawarkan di cawangan, dalam bentuk digital atau dalam talian, katanya.

Beliau berkata justeru, kesemua perkhidmatan yang boleh dilakukan di cawangan TH sama ada transaksi kewangan mahupun haji kini boleh dilakukan secara dalam talian.

“Tahun ini, julung kalinya, TH mengeluarkan tawaran haji secara dalam talian melalui aplikasi THiJARI dan jemaah boleh menjawab tawaran tersebut melalui aplikasi yang sama, tanpa perlu hadir ke cawangan untuk menyerahkan borang penerimaan tawaran.

“Mereka hanya perlu datang ke cawangan untuk menyerahkan pasport dan buku rawatan,” katanya.

Beliau berkata TH berwawasan perkhidmatan di TH harus menjadi lebih baik atau sekurang-kurangnya setara dengan industri.

“Pendeposit-pendeposit kami terdiri daripada pelbagai segmen. Justeru, apabila kita mahu memperkenalkan satu platform digital, ia haruslah menyeluruh untuk pelbagai segmen,” katanya.

Platform digital THiJARI yang dilancarkan sejak Februari 2020 kini mencapai lebih 1.5 juta pengguna dan lebih 1.0 juta pengguna aplikasi telefon bimbit, katanya

“Setiap hari kami menerima hampir 90,000 transaksi dalam talian. Angka ini menggambarkan penerimaan pendeposit terhadap usaha yang telah kami laksanakan,” katanya.

Mohamed Ameen berkata sekiranya terdapat pendeposit yang kurang mahir dengan perkhidmatan dalam talian, mereka masih boleh menikmati semua perkhidmatan secara tradisional di kaunter cawangan-cawangan TH.

“Kami juga mempunyai satu lagi saluran di mana kami bekerjasama dengan rakan-rakan bank kami iaitu Bank Islam, Bank Rakyat, Maybank, CIMB dan yang terbaharu, AmBank,” katanya.


Covid-19 tinggi di Selangor, Mat Sabu anjur pertandingan menyanyi dalam Page FB

Ketika rakyat berdepan tekanan ekoran krisis pandemik Covid-19, Presiden Amanah Mohamad Sabu atau Mat Sabu nampaknya mempunyai idea luar kotak dengan menganjurkan pertandingan menyanyi dalam laman rasmi Facebooknya.

Pertandingan Menyanyi Lagu Tamat Darurat itu menampilkan pengacara program yang terkenal dengan jeritannya di Parlimen, Khalid Samad yang juga Ahli Parlimen Shah Alam.

Pertandingan tersebut dianjurkan oleh Jawatankuasa Rayuan Penamatan Proklamasi Darurat, gerakan pembangkang yang menuntut dibatalkan segera tempoh Darurat yang sudah berakhir pada 1 Ogos.

Para peserta perlu menyanyikan dua buah lagu yang disediakan penganjur berjudul ‘Hentikan Darurat’ dan ‘Hentikanlah’, ia kemudiaan akan diadili oleh seorang juri.

Para penyanyi tersebut diadili oleh seorang juri bernama Othman Mohamed yang tidak diketahui latar belakangnya sama ada pernah menjadi artis atau komposer, ia tidak dapat disahkan.

Dalam video berdurasi 23 minit tersebut, Khalid berkata pihak penganjur menerima sebanyak 22 penyertaan dan tiga daripadanya ditolak kerana tidak cukup syarat yang ditetapkan oleh para juri pertandingan tersebut.

Juara pertandingan tersebut dimenangi oleh seorang individu bernama Nur Aiman Ridwan Norazmi.

Bagaimanapun di ruang komen dalam Facebook, warganet mengkritik penganjuran program tersebut yang disifatkan tidak mencerminkan tahap pemikiran seorang pemimpin negara yang diharapkan dapat menguruskan urus tadbir negara.

“Ape ke bangang buat pertandingan nyanyi. Bagi la idea mcm mana nak survive nak setelkan masalah covid ni, .. ni je level YB. Sedih la,” kata seorang pemilik akaun FB, Muhammad Sukri dalam laman FB Mohamad Sabu.

Sementara itu seorang lagi individu bernama Mohd Faizal Samsudin menulis di ruang komen berkata “Buat la benda yg berfaedah sikit YB.. malu lah ckit kat org yg undi YB.”

Majoriti warganet menghentam dan membidas penganjuran tersebut, sepatutnya Mat Sabu dan Khalid mencari jalan dalam membantu mengurangkan jumlah jangkitan Covid-19 khususnya di negeri Selangor.

Untuk rekod, Selangor merupakan penyumbang tertinggi setiap hari kepada jumlah kumulatif keseluruhan jangkitan Covid-19 kepada negara.

Rata-rata kesal dengan tindakan kedua-dua Ahli Parlimen dari Selangor itu yang dianggap tidak sensitif pada ketika rakyat Selangor semakin terhimpit dengan kehidupan akibat krisis pandemik yang melanda negara.


Pengarah urusan syarikat tipu pakej umrah dipenjara 10 tahun

Seorang pengarah urusan sebuah syarikat dijatuhi hukuman penjara 10 tahun selepas didapati bersalah atas 23 pertuduhan berkaitan penipuan pakej umrah ke tanah suci Makkah dan ziarah ke Mesir antara 2015 hingga 2016.

Majistret Arif Mohamad Shariff membuat keputusan itu di Mahkamah Majistret Sungai Petani selepas mendapati pendakwaan berjaya membuktikan kes melampaui keraguan munasabah ke atas tertuduh Misbahalmunir Omar, 56, menurut laporan Bernama.

Mohamad Shariff menjatuhi hukuman penjara 10 tahun bagi setiap pertuduhan yang keseluruhannya berjumlah 230 tahun namun memerintahkan hukuman itu dijalankan serentak bermula dari tarikh sabitan.

Selain itu, mahkamah mengecualikan tertuduh daripada sebatan memandangkan dia sudah berusia melebihi 50 tahun dan membenarkan permohonan pembelaan untuk menangguhkan pelaksanaan hukuman penjara kerana ingin mengemukakan rayuan berkaitan sabitan dan hukuman ke Mahkamah Tinggi.

Mohamad Shariff kemudian menetapkan jaminan RM88,000 dengan seorang penjamin selain mengarahkan tertuduh menyerahkan dokumen perjalanan antarabangsanya untuk disimpan oleh mahkamah sehingga proses rayuan selesai.

Mengikut fakta kes, Misbahalmunir yang ketika itu adalah Pengarah Urusan Syarikat Raudah Mawaddah Travel & Tours Sdn Bhd yang didaftarkan di Jalan Kuala Ketil di sini telah berurusan dengan seorang individu untuk mengadakan rombongan umrah dan perjalanan ke Mesir pada 2015.

Amzari Halim, yang juga pengadu dalam kes itu, merupakan perunding dan mutawwif umrah telah diminta tertuduh untuk memasukkan wang secara berperingkat ke dalam akaun bank yang diberikan bagi pembelian tiket perjalanan pergi dan balik.

Bagaimanapun, tertuduh tidak memaklumkan kepada pengadu bahawa syarikatnya telah gulung tikar sejak 14 Jan 2015 atas perintah Mahkamah Tinggi Alor Setar dan tertuduh turut meminta pengadu memasukkan wang peserta ke dalam akaun bank milik tertuduh, isterinya serta pekerja-pekerja syarikat itu.

Sebanyak 56 transaksi dilakukan di antara 2 Nov 2015 dan 28 Jan 2016 dengan jumlah RM434,250 membabitkan 202 peserta.

Tertuduh juga telah menghantar jadual perjalanan tiket kesemua peserta kepada pengadu yang menyaksikan penerbangan dijadualkan pada 29 dan 30 Jan 2016.

Bagaimanapun, setelah pengadu dan peserta tiba di Lapangan Terbang Antarabangsa Kuala Lumpur, mereka mendapati kesemua jadual perjalanan tiket yang dibekalkan oleh tertuduh tidak sah serta tidak wujud sebelum membuat laporan polis.

Misbahalmunir telah dihadapkan ke Mahkamah Majistret pada 26 Jun 2018 atas 23 pertuduhan memperdaya pengadu untuk memasukkan wang yang dikutip daripada peserta terbabit dan dia didakwa melakukan kesemua kesalahan di beberapa lokasi di Kedah, Johor dan Selangor di antara 2 Nov 2015 hingga 28 Jan 2016.

Dia didakwa mengikut Seksyen 420 Kanun Keseksaan yang membawa hukuman minimum penjara setahun maksimum 10 tahun serta sebat dan boleh didenda.

Terdahulu, peguam Siti Salwa Jaafar, Mohd Khairul Hafizuddin Ramli dan Siti Haslina Hasbullah memohon mahkamah mengenakan hukuman ringan kerana tertuduh sudah berusia selain perlu menyara isteri dan lima anak termasuk seorang yang menghidap autisme.

Timbalan Pendakwa Raya Muhammad Rifaie Mohamed Riyaludin dan Galvin Loo Wei Ming pula memohon hukuman setimpal kerana kesalahan tertuduh merupakan jenayah teratur serta sistematik selain melibatkan ramai mangsa termasuk dua daripada mereka sudah meninggal dunia.


Polis buru banduan lari panjat pagar penjara

Polis sedang memburu seorang banduan lelaki yang melarikan diri dengan memanjat pagar di kawasan menara di Penjara Pengkalan Chepa, hari ini.

Ketua Polis Daerah Kota Bharu, ACP Abdul Rahim Daud berkata, Mohamad Soolleh Mohd Noor, 31, dari Jalan Madrasah, Kampung Delima, Wakat Baru, Tumpat, dipercayai melarikan diri ketika proses pembuangan sampah kira-kira jam 10 pagi.

Katanya, siasatan awal mendapati suspek adalah banduan reman bicara bagi kes mengikut Seksyen 15 (1) Akta Dadah Berbahaya (ADB) dan mula ditahan di Penjara Pengkalan Chepa sejak Isnin lalu.

Beliau berkata, suspek terbabit mempunyai beberapa rekod jenayah lampau berkaitan jenayah dan dadah.

“Polis mengklasifikasikan kes itu mengikut Seksyen 223 dan 224 Kanun Keseksaan. Susulan kejadian itu pihak polis bersama penjara sedang menjalankan operasi mengesan suspek termasuk mengadakan sekatan jalan raya,” katanya.

Beliau meminta bantuan orang ramai untuk menyalurkan maklumat berkaitan suspek dan menghubungi mana mana balai polis yang berhampiran.


Apa salahnya tangguh keputusan kes Najib, kata seorang MT UMNO

Seorang Ahli Majlis Tertinggi (MT) UMNO, Datuk Rahman Dahlan menyifatkan keputusan Mahkamah Rayuan berhubung kes Datuk Seri Najib Razak dalam isu dana SRC International Sdn Bhd (SRC) dibuat secara tergesa-gesa dan sepatutnya ditangguhkan terlebih dahulu.

Rahman berkata apa salahnya Mahkamah Rayuan menangguhkan dahulu keputusan mereka agar penilaian menyeluruh kes berkenaan dapat dilaksanakan dengan teliti.

“Apa salahnya buat dulu siasatan terhadap individu yang disebut dalam kenyataan Suruhanjaya Pencegahan Rasuah Malaysia (SPRM). Rakyat membaca dan ia akan beri impak negatif kepada badan kehakiman. Lengkapkan siasatan, baru boleh buat keputusan. Ini (melibatkan bekas) Perdana Menteri, kenalah ada sedikit keprihatinan, belas kasihan dan perikemanusian kerana kes ini besar.

“Apa salahnya tangguh sebulan dua lagi untuk tengok betul-betul,” katanya dipetik dalam laporan portal FMT.

Katanya lagi, pihak mahkamah juga tidak sepatutnya menolak permohonan yang dikemukakan oleh Najib berhubung bukti baharu melibatkan keluarga bekas gabenor Bank Negara Malaysia Tan Sri Zeti Akhtar Aziz dan suaminya, Datuk Tawfiq Ayman bersabit kes SRC tersebut.

“Sepatutnya apa yang dikatakan itu disiasat dahulu, sama ada apa yang mereka (Zeti dan beberapa individu yang disebut) buat itu beri kesan atau tidak terhadap kes Najib.

“Benda ni dah panas, mengapa mereka tidak dipanggil atau diambil tindakan. Rakyat nak tahu, ada tak hubungan kes ini dengan kes Najib,” katanya lagi.

Terdahulu, UMNO melahirkan rasa ‘dukacita’ dengan keputusan Mahkamah Rayuan terhadap kes Najib dengan mengekalkan hukuman bersabit kes SRC pada Rabu.

Rasa tidak gembira itu dinyatakan oleh MT UMNO yang bermesyuarat pada malam keputusan mahkamah tersebut diputuskan.

“Mesyuarat MKT Umno yang diadakan pada malam 8 Dis […] telah membuat keputusan antara lain menzahirkan rasa dukacita terhadap keputusan rayuan kes Datuk Seri Najib Razak,” kata kenyataan itu yang dikeluarkan Setiausaha Agungnya, Datuk Seri Ahmad Maslan hari ini.

Najib didakwa atas tuduhan pecah amanah, salah guna kuasa dan pengubahan wang haram membabitkan dana syarikat SRC bernilai RM42 juta.

Mahkamah Tinggi Kuala Lumpur pada 28 Julai 2020 kemudian memutuskan Najib dihukum penjara 12 tahun dan denda RM120 juta.

Tiga hakim Mahkamah Rayuan yang bersidang kemudian sebulat suara memutuskan permohonan Najib itu ditolak.

Bagaimanapun Najib sudah mengarahkan pasukan peguamnya untuk membawa kes tersebut ke mahkamah tertinggi di negara ini, iaitu Mahkamah Persekutuan.


49 kematian, 63,740 kes aktif

Seramai 49 lagi pesakit Covid-19 meninggal dunia dalam tempoh 24 jam sehingga 12 tengah hari semalam, menjadikan kumulatif sebanyak 30,474 kes, lapor Kementerian Kesihatan (KKM), hari ini.

Daripada jumlah itu, 12 pesakit meninggal dunia sebelum menerima rawatan di hospital atau kes ’brought in death’ (BID), menjadikan keseluruhannya sejak awal tahun lalu hingga semalam 6,165 kes BID.

Dalam tempoh 24 jam semalam, Selangor merekodkan 12 kes kematian, termasuk dua kes BID, menjadikan kumulatif sebanyak 9,799 kes, dengan 2,086 adalah kes BID.

Sehingga semalam, kes aktif di Selangor meningkat semula kepada 18,006 kes berbanding 17,968 pada Selasa.

Daripada jumlah itu, 16,095 pesakit menjalani kuarantin di rumah; 782 ditempatkan di PKRC; 1,046 dimasukkan ke hospital; dan 83 dirawat di unit rawatan rapi (ICU), dengan 57 daripadanya memerlukan alat bantuan pernafasan.

Bagi negeri-negeri lain, Perak merekodkan lapan kes kematian diikuti, Sabah (tujuh); Kelantan (lima); masing-masing empat di Johor dan Sarawak; masing-masing dua di Kedah; dan masing-masing satu di Melaka, Pahang, Pulau Pinang, Terengganu, serta Kuala Lumpur.

Tiada kes kematian dilaporkan di Perlis, Labuan dan Kuala Lumpur.

Sementara itu, sehingga semalam kes aktif di seluruh negara turun sebanyak 1,413 kes menjadi 63,740 kes.

Daripada jumlah itu, 52,066 pesakit menjalani kuarantin di rumah; 6,156 pesakit ditempatkan di PKRC; 5,018 dimasukkan ke hospital; dan 500 dirawat di ICU, dengan 258 daripadanya memerlukan alat bantuan pernafasan.

Keseluruhannya negara merekodkan 2,632,297 kumulatif positif, dengan 2,544,007 pesakit telah sembuh.


Terima kasih rakyat atas pandangan Bajet 2022: PM

Perdana Menteri Datuk Seri Ismail Sabri Yaakob menzahirkan penghargaan kepada seluruh Keluarga Malaysia yang disifatkannya dekat di hati beliau atas segala lontaran idea dan pandangan dalam menyempurnakan Bajet 2022 ini.

Ismail Sabri  turut berharap hasrat membangun semula negara dengan kebahagiaan yang lebih tersulam dan dengan semangat Keluarga Malaysia dapat direalisasikan.

“#Bajet2022 yang bertemakan “Keluarga Malaysia, Makmur Sejahtera” adalah tanda keprihatinan kerajaan kepada rakyat secara keseluruhan,” katanya lapor Bernama dalam satu hantaran di Facebook.

Kerajaan membentangkan Bajet 2022 hari ini dengan peruntukan tertinggi dalam sejarah berjumlah RM332.1 bilion untuk menyedia dan merancang pelbagai strategi serta inisiatif bagi mensejahterakan rakyat dan membangunkan ekonomi yang makmur serta mampan.

Menteri Kewangan Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat hari ini berkata bajet mengembang itu mengambil aspirasi konsep Keluarga Malaysia dan turut dijajarkan kepada Rancangan Malaysia Ke-12 (RMK12) agar rakyat kembali makmur dalam norma baharu akibat pandemik Covid-19.


MB Perlis tunggu tarikh menghadap Raja minta bubar DUN

Setakat ini Menteri Besar Perlis, Datuk Seri Azlan Man masih belum mendapat tarih untuk menghadap Raja Perlis Tuanku Syed Sirajuddin Putra Jamalullail.

Azlan memberitahu sudah memohon untuk menghadap Raja Perlis bagi memaklumkan hasrat untuk membubarkan Dewan Undangan Negeri (DUN), bagaimanapun masih belum menerima sebarang maklum balas berhubung permohonannya itu.

“Tarikh bagi mengadap Raja Perlis merupakan hak mutlak baginda. Kita tunggu dan dengar apa titah tuanku (Raja Perlis) nanti berhubung pembubaran DUN Perlis,” katanya dipetik laporan media.

Perdana Menteri Datuk Seri Ismail Sabri Yaakob mengumumkan pembubaran Parlimen ke-14 berkuat kuasa 10 Okt untuk memberi laluan kepada Pilihan Raya Umum Ke-15 (PRU-15) selepas diperkenan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Susulan pembubaran Parlimen ke-14, Perdana Menteri turut mengesyorkan ketua kerajaan negeri kecuali Sabah, Sarawak, Melaka dan Johor agar mendapatkan perkenan Sultan serta Yang Dipertua Negeri untuk membubarkan DUN masing-masing bagi membolehkan pilihan raya negeri dan parlimen diadakan serentak.

Azlan yang juga Pengerusi BN Perlis berkata BN telah bersiap siaga bagi menghadapi Pilihan Raya Negeri yang bakal dilakukan bersama PRU-15.


Lebih sejuta penduduk AS dijangkiti Covid-19 pada Isnin

Lebih sejuta penduduk di Amerika Syarikat (AS) disahkan dijangkiti Covid-19 pada Isnin, 3 Januari 2021, – rekod kes harian dunia – ketika tsunami Omicron melanda kehidupan kebanyakan bandar besar di negara itu.

Omicron – varian paling pantas menular dan yang sangat bermutasi – mendorong lonjakan kes di AS sehingga mencapai rekod tertinggi, dengan margin yang besar, yang pernah dilaporkan oleh mana-mana negara sejak wabak itu bermula lebih dua tahun lalu.

Jumlah yang dicatat pada Isnin hampir dua kali ganda daripada rekod sebelumnya iaitu kira-kira 590,000 yang dicatatkan hanya empat hari lalu, yang dengan sendirinya adalah dua kali ganda daripada minggu sebelumnya.

Sebanyak 1,082,549 kes baharu Covid-19 dilaporkan pada Isnin, menurut data yang dikumpulkan Universiti Johns Hopkins, susulan penularan pantas varian Omicron.

Jumlah kes harian di AS pada Isnin juga adalah lebih daripada dua kali ganda jumlah yang dilihat di mana-mana negara lain pada bila-bila masa.

Kadar tertinggi di luar AS berlaku ketika lonjakan varian Delta di India, apabila lebih 414,000 orang disahkan positif pada 7 Mei 2021.

Jumlah harian baharu itu menjadikan kumulatif kes yang disahkan di AS sejak permulaan wabak itu kepada 56,189,547. Secara keseluruhan, Covid-19 telah menyebabkan sekurang-kurangnya 827,748 kematian di seluruh negara itu.

Jangkitan yang semakin meningkat menyebabkan ribuan penerbangan dibatalkan, sekolah dan pejabat ditutup, hospital yang semakin tenat dan rantaian bekalan terhad.

Data daripada Universiti Johns Hopkins telah lengkap pada tengah malam waktu timur di Baltimore, dan kelewatan dalam melaporkan semasa cuti mungkin telah memainkan peranan dalam kadar peningkatan kes itu.

Namun begitu, setakat 3 Januari, purata tujuh hari kes baharu di AS ialah 480,273, tertinggi berbanding mana-mana negara yang dijejaki oleh Universiti Johns Hopkins.

Kira-kira 98,000 rakyat Amerika dimasukkan ke hospital akibat Covid-19, menurut data tujuh hari dikeluarkan Jabatan Kesihatan dan Perkhidmatan Kemanusiaan pada 3 Januari, meningkat 32 peratus daripada seminggu sebelumnya.

Angka itu menghampiri paras kemuncak Delta apabila kira-kira 103,000 pesakit dimasukkan ke hospital pada awal September, tetapi kekal lebih rendah daripada paras tertinggi musim sejuk lalu iaitu kira-kira 137,000 kemasukan ke hospital.

AS melaporkan purata kira-kira 1,200 kematian Covid setiap hari untuk minggu berakhir 3 Januari, data Johns Hopkins menunjukkan, jauh di bawah angka rekod yang dilihat berikutan musim cuti tahun lepas apabila purata harian kekal melebihi 3,000 selama kira-kira sebulan bermula pada Januari 2021. – Agensi


Britain catat sejarah tiada lelaki kulit putih pegang tiga jawatan tertinggi

Perdana Menteri Britain Liz Truss memberi ganjaran kepada sekutu rapat Kwasi Kwarteng dan Therese Coffey dengan jawatan tertinggi dalam Kabinet, ketika beliau menyingkirkan beberapa penyokong Rishi Sunak yang terkenal ketika rombakan besar-besaran kerajaan baharu United Kingdom (UK).

Truss melantik Kwarteng sebagai Menteri Kewangan dan Coffey sebagai Timbalan Perdana Menteri (TPM) dan Setiausaha Kesihatan, selain melantik James Cleverly sebagai Setiausaha Luar, menggantikan kerusi disandangnya ketika dalam Kabinet Boris Johnson.

Kwarteng yang juga anak kepada imigran Ghana, adalah individu kulit hitam pertama memegang jawatan Menteri Kewangan UK, dengan tumpuan segeranya ialah menangani dan mengatasi keadaan ekonomi negara yang begitu terjejas ketika ini.

Cleverly pula adalah anggota pasukan simpanan tentera yang pernah berkhidmat bawah Truss di pejabat hal ehwal luar negara

Bekas Peguam Negara Suella Braverman pula dilantik sebagai Setiausaha Dalam Negeri. Ibu bapa Braverman mempunyai asal usul India dari Kenya dan Mauritius.

Dengan pelantikan itu bermakna buat pertama kali dalam sejarah Britain tiada satu pun jawatan tinggi negara dipegang oleh orang kulit putih.

Sementara itu, Jacob Rees-Mogg dilantik sebagai Setiausaha Perniagaan; Kemi Badenoch sebagai Setiausaha Perdagangan Antarabangsa; dan Kit Malthouse sebagai Setiausaha Pendidikan. Michael Ellis dilantik sebagai Peguam Negara.

Bagaimanapun, Truss mula-mula menghantar sekutu utama Sunak ke bangku belakang, termasuk Dominic Raab, bekas TPM, Grant Shapps, George Eustice dan Steve Barclay.

Dalam ucapannya di Downing Street, Truss yang juga Perdana Menteri wanita yang ketiga di Britain, menekankan bahawa negara ini akan ‘menempuhi dan mengatasi badai’ cabaran inflasi dua digit serta lonjakan harga bekalan tenaga.

“Saya akan mengambil tindakan, minggu ini, bagi menangani isu harga tenaga dan menjamin bekalannya untuk keperluan masa depan.

“Sekuat mana sekalipun ‘badai’ yang melanda, saya tahu rakyat Britain lebih kuat,” katanya sambil menggariskan kepentingan ekonomi, bekalan tenaga dan kesihatan sebagai keutamaan fokus pentadbiran beliau.


PMX kata menterinya bebas rasuah, tapi kes Menteri DAP?

Perdana Menteri, Datuk Seri Anwar Ibrahim tetap dengan pendirian bahawa Kabinetnya bersih dan bebas daripada rasuah meski pun Menteri Sumber Manusia, V Sivakumar kini masih disiasat Suruhanjaya Rasuah Malaysia (SPRM).

Menteri DAP itu disiasat berkait skandal rasuah pengambilan pekerja asing di mana lima pegawainya telah ditamatkan kontrak ketika siasatan masih berjalan namun beliau masih menjalankan tugas sebagai menteri.

Dalam pada itu, Anwar bertegas pendiriannya itu berdasarkan prestasi menteri Kabinet yang dipantau rapi oleh agensi penguat kuasa.

“Syed Saddiq (Syed Abdul Rahman) perlu teliti ucapan saya, lapan bulan saya jadi perdana menteri dan saya ikuti laporan masa ke semasa dari PDRM (Polis Diraja Malaysia), LHDN (Lembaga Hasil Dalam Negeri) dan SPRM terutamanya.

“Saya puas hati, alhamdulilah tidak ada kes menjejaskan integriti,” katanya.

Semalam, Syed Saddiq yang merupakan Presiden Parti Ikatan Demokratik Malaysia (MUDA) mempersoal kenyataan Anwar bahawa tidak ada seorang pun menteri dalam Kabinet yang dipimpinnya terpalit dengan rasuah.

Syed Saddiq berkata, kenyataan itu membimbangkan dan bahaya kerana mewujudkan persepsi bahawa selepas pilihan raya negeri (PRN) akan ada kes-kes berkaitan rasuah berskala besar yang digugurkan.

Selain itu, Anwar sempat menasihatkan semua pihak agar memberi perhatian kepada kes-kes rasuah melibatkan jumlah berbilion ringgit.

“Saya nasihatkan kita tumpu orang sakau wang berbilion ringgit ini, yang nampak tersembunyi…dok melalak ke sana ke sini mereka ni (kononnya) pertahankan Melayu dan Islam…itu patut kita jaga.

“Tanggungjawab saya dalam Kerajaan Madani menjaga…jangan ada amalan sakau. Jadi laporan (kenyataan) saya itu berdasarkan prestasi lapan bulan yang dipantau rapi agensi penguatkuasaan tanpa mengira kedudukan dan parti termasuk parti kerajaan,” katanya.

Selain Sivakumar, orang kanan Anwar, Datuk Seri Ahmad Zahid Hamidi yang juga Presiden UMNO sedang berdepan 47 pertuduhan di mahkamah melibatkan kes pecah amanah, rasuah dan pengubahan wang haram membabitkan Yayasan Akalbudi.


Jawatan PM bukan tangkal sakti untuk pasti menang jawatan Presiden UMNO

Apabila Kelab Penyokong Kerajaan atau BBC mengadakan sidang media menyatakan sokongan terbuka agar Perdana Menteri, Ismail Sabri Yaakob diberi tempoh berkuasa menerajui negara sehingga tahun 2023, tujuan paling mudah difahami di sebaliknya ialah agar beliau menjadi Presiden UMNO terlebih dahulu sebelum PRU-15 hendak diadakan.

Ini berikutan tempoh akhir UMNO mesti mengadakan pemilihan ialah pada Disember 2022, sementara tempoh penggal Parlimen berakhir Mei 2023.

Dengan jika Ismail Sabri berjaya menjadi Presiden UMNO sebelum PRU-15 diadakan, ia bukan saja dipercayai membolehkan beliau menyusun dan membentuk pasukannya dalam pilihanraya tersebut, bahkan lebih penting daripada itu ialah dapat menyelamatkan nyawa politik golongan kluster kabinet yang sebahagian besarnya tiada jawatan dalam hierarki kepimpinan UMNO.

Besar kebarangkalian, kalau pun tidak semua, beberapa orang daripadanya mungkin tidak akan dicalonkan lagi untuk bertanding dalam PRU-15 jika ia dilangsungkan sebelum pemilihan UMNO berikutan pendirian mereka menentang kepimpinan Presiden UMNO, Ahmad Zahid Hamidi dalam beberapa isu, terutama soal bekerjasama dengan Bersatu.

Antara pemimpin berjawatan menteri yang tiada kedudukan dalam hireaki kepimpinan MT UMNO ialah Hishammuddin Hussein, Khairy Jamaluddin, Annuar Musa, Shahidan Kassim, Dr Adham Baba dan Halimah Saddique.

Tetapi jika PRU-15 dapat dilewatkan sehingga 2023 dan pemilihan UMNO diadakan sebelum itu, maka bukan saja Ismail Sabri dipercayai mudah menewaskan Zahid Hamidi, malah pemimpin-pemimpin yang berjawatan menteri juga dirasakan tiada masalah memenangi sekurang-kurangnya sebagai ahli MT.

Namun, apakah benar dengan jawatan Perdana Menteri dan menteri, seseorang itu mudah menang jawatan Presiden UMNO dan ahli MT?

Selain sejarah UMNO telah beberapa kali memperlihatkan sudah ramai menteri yang kalah bertanding sebagai ahli MT, lebih daripada itu, kedudukan sebagai Perdana Menteri juga bukanlah tangkal azimat untuk membolehkan menang mudah jawatan Presiden UMNO.

Meskipun di era BN, semua Perdana Menteri adalah Presiden UMNO, realitinya jawatan tertinggi dalam kerajaan itu bukanlah jaminan mutlak untuk laluan mudah menguasai parti.

Contoh paling klasik dalam hal ini ialah Tun Mahathir Mohamad yang menjadi Perdana Menteri selama 22 tahun di era BN iaitu antara 1981 hingga 2003.

Tun Mahathir pernah ditentang oleh Tengku Razaleigh Hamzah untuk jawatan Presiden UMNO pada 1987 dan berjaya memenanginya dengan kelebihan 43 undi.

Meskipun Tun Mahathir menang dalam pertandingan itu, tetapi banyak misteri timbul berkaitan pemilihan tersebut, antaranya dakwaan lampu terpadam ketika proses pengiraan undi dan kewujudan 30 cawangan tidak sah daripada empat bahagian yang menyebabkan isu itu dibawa ke mahkamah oleh Kumpulan 11.

Kes itu dibawa di mahkamah dengan tujuan supaya pengiraan atau pengundian semula dapat diadakan bagi memastikan siapa pemenang sebenar sebagai Presiden UMNO.

Proses mahkamah itu juga diambil kerana duluan keputusan mahkamah terhadap pemilihan MCA yang turut dibelenggu kewujudan cawangan-cawangan tidak sah sebelum itu yang memutuskan pemilihan semula hendaklah diadakan.

Malangnya, dalam kes UMNO, keputusan hakim ketika itu tidak mencadangkan pemilihan semula, sebaliknya mengisytiharkan UMNO sebagai pertubuhan yang tidak sah atau haram, lalu Tun Mahathir kemudian menubuhkan UMNO Baru yang menghalang sama sekali Tengku Razaleigh dan pengikutnya daripada menjadi ahli parti baru itu.

Cuba kita bayangkan apakah nasib Tun Mahathir ketika itu jika pemilihan UMNO diadakan semula atau kalau pun UMNO Baru hendak ditubuhkan, tetapi semua bekas ahlinya diterima semula tanpa syarat sebagai ahli?

Kemudian pada pada 1998, Anwar Ibrahim yang ketika itu sebagai Timbalan Perdana Menteri dan Menteri Kewangan telah dipecat oleh Tun Mahathir atas pelbagai pertuduhan jenayah, di samping dalam waktu yang sama beliau dipukul hampir setengah mati dengan tangan terikat serta mata tertutup ketika dalam tahanan polis.

Lima tahun sebelum dipecat iaitu pada pada 1993, Anwar telah berjaya menyingkirkan Tun Ghafar Baba sebagai Timbalan Presiden UMNO dengan kemenangan hampir mutlak dan seterusnya dilantik sebagai Timbalan Perdana Menteri.

Sejak Anwar memegang jawatan nombor dua dalam kerajaan, namanya sering disebut-sebut sebagai bakal peneraju masa depan negara dan dalam keadaan yang sama, kehadirannya dilihat sebagai ancaman kepada Tun Mahathir.

Sementara pertuduhan dan cara Anwar dilayan ketika itu banyak yang boleh dipersoalkan, namun rata-rata mereka yang arif dalam politik mengakui bahawa soal politik adalah sebab utama pemecatan itu dilakukan.

Sekali lagi, cuba kita bayangkan apakah nasib Tun Mahathir dalam pemilihan UMNO seterusnya jika beliau tidak memecat Anwar daripada jawatan dalam kerajaan dan sebagai ahli UMNO pada tahun 1998 itu?

Pendek cerita, baik Ismail Sabri atau BBC, renungkan kembali dua episod sejarah itu jika masih berfikir jawatan Presiden UMNO boleh senang-senang untuk direbut hanya dengan bersandarkan jawatan Perdana Menteri.

Kalau Tun Mahathir pun tidak begitu kebal untuk menang sebagai Presiden UMNO bersama jawatan Perdana Menteri yang dipegangnya, berapa peratus kehebatan Ismail Sabri kalau hendak dibandingkan dengan bekas Perdana Menteri itu?

Shahbudin Husin

Pemerhati dan penganalisis politik

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Rakyat merungut harga barang naik, Zahid pula cadang perkenal GST semula

Datuk Seri Ahmad Zahid Hamidi mahu kerajaan meneliti semula sistem percukaian negara bagi memulihkan semula ekonomi negara yang terjejas akibat penularan pandemik Covid-19.

Presiden UMNO itu secara peribadi mencadangkan agar sistem Cukai Barang dan Perkhidmatan (GST) yang dimansuhkan pada Julai 2018 mungkin boleh diperkenalkan semula, ia walaupun pada ketika rakyat sedang bergelut dengan peningkatan kos harga barang dan inflasi naik untuk tempoh beberapa bulan kebelakangan ini.

“Ketika kita sedang bergerak keluar daripada pandemik Covid-19, saya percaya kita memerlukan rejim percukaian yang berdaya tahan dan memenuhi keperluan semua sektor termasuk orang ramai.

“Sekali lagi, saya secara peribadi cenderung kepada pengenalan semula GST. Saya percaya sebahagian anda juga bersetuju dengannya. Sebahagian lagi mungkin tidak.

“Bagaimanapun, kita perlu mereformasikannya mengikut keadaan semasa. Ketika kebanyakan negara masih bangkit daripada pandemik, kita harus boleh mengimbanginya kepada pasaran tempatan dan antarabangsa,” katanya dipetik laporan BH.

Zahid berkata demikian semasa ucaptama pada majlis penutupan Forum Percukaian Ketiga Malaysia hari ini.

Teks ucapan beliau dibacakan oleh Setiausaha Agung Barisan Nasional (BN), Datuk Seri Dr Zambry Abdul Kadir, yang mewakilinya.

Zahid turut menyifatkan pemansuhan GST sebagai kegagalan besar negara, dan mendakwa ramai terperdaya dengan kempen pihak pembangkang yang menyebabkan mereka diundi.

Beliau berkata, pengenalan GST adalah untuk menerajui negara ke arah ekonomi berpendapatan tinggi berintegrasi dengan mengenakan kadar cukai seragam dan menghapuskan kekangan ekonomi.

Untuk rekod, isu cukai GST antara faktor utama yang menyumbang kepada kekalahan BN pada Pilihan Raya Umum Ke-14 yang lalu, selain isu rasuah melibatkan kehilangan dana 1Malaysia Development Berhad (1MDB).

GST diperkenalkan bekas Perdana Menteri Datuk Seri Najib Razak sejak 2014 lalu bagaimanapun digantikan dengan cukai jualan dan perkhidmatan (SST) oleh Pakatan Harapan yang memerintah negara selepas menang PRU-14 pada 2018 lalu.

Sejak kebelakangan ini, Najib mendesak kerajaan pimpinan Perdana Menteri Datuk Seri Ismail Sabri Yaakob memperkenalkan semula GST.

GST ialah cukai penggunaan ataupun ‘consumption tax’ bermaksud lebih tinggi perbelanjaan seseorang, lebih tinggi jumlah bayaran cukai berkenaan.


Najib beritahu perhimpunan BN beliau tidak dituduh mencuri

Bekas Perdana Menteri Datuk Seri Najib Razak memberitahu Barisan Nasional (BN) bahawa beliau tidak dituduh mencuri dalam perbicaraan rasuahnya, tetapi melakukan pengubahan wang haram yang tidak pun dinikmati olehnya secara peribadi.

Bekas Presiden UMNO itu mendakwa berlaku penganiayaan politik terhadapnya dalam perbicaraannya yang berterusan berkaitan 1Malaysia Development Berhad (1MDB).

Katanya beliau telah menawarkan diri untuk berdebat dengan pesaing politiknya berhubung perkara itu.

“Sementara itu kita mempunyai lantikan politik dalam agensi kerajaan dan bekas hakim yang bertindak sebagai pendakwa raya terhadap saya, jadi saya bertanya di mana keadilan di sini?,” katanya merujuk kepada Datuk Seri Gopal Sri Ram, ketua pendakwa raya yang beliau berkali-kali cuba untuk menghilangkan kelayakan daripada mengendalikan kesnya tetapi tidak berjaya.

“Tuan-tuan dan puan-puan, untuk pengetahuan anda, saya tidak dituduh mencuri wang. Sebaliknya di bawah AMLA (Akta Pencegahan Pengubahan Wang Haram) saya telah menggunakan wang bukan untuk diri saya sendiri,” kata Najib ketika berucap pada forum sambutan ulang tahun BN yang ke-48 di Pusat Dagangan Dunia, hari ini.

Untuk rekod selain sebagai Perdana Menteri ketika itu, Najib juga adalah Menteri Kewangan dan Pengerusi Lembaga Penasihat 1MDB.

Pada 28 Julai 2020, Mahkamah Tinggi Kuala Lumpur menjatuhi hukuman penjara 12 tahun dan denda RM210 juta, setelah Najib didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd.

Najib yang menjadi perdana menteri keenam dari 2009 hingga 2018, menjadi ketua negara pertama di Malaysia diheret ke mahkamah atas pelbagai pertuduhan jenayah, termasuk rasuah.

Najib kemudian merayu di Mahkamah Rayuan yang kemudian mengekalkan keputusan Mahkamah Tinggi sambil Hakim Datuk Abdul Karim Abdul Rahman dalam penghakimannya berkata:

“Tiada isu kepentingan negara di sini, ia cuma memalukan negara.”

Dalam perbicaraan di Mahkamah Tinggi berkaitan dana 1MDB, Najib berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Cara aliran akaun Najib antara lain menunjukkan sejumlah AS$700 juta dana 1MDB dipindahkan kepada Good Star Limited yang dikawal oleh ahli perniagaan dalam buruan, Low Taek Jho atau Jho Low.

Dalam keterangan kepada mahkamah, bekas Pengarah Bukan Eksekutif 1MDB, Tan Sri Ismee Ismail dirujuk kepada transaksi RM60.6 juta ke dalam akaun bank AmIslamic bekas Perdana Menteri manakala RM90.8 juta daripada 1MDB Energy Ltd disalurkan ke Aabar Investments PJS Ltd.

Pengerusi Penasihat BN itu juga berdepan tuduhan menggunakan kedudukannya dengan mengarahkan pindaan dibuat terhadap laporan akhir audit 1MDB sebelum laporan itu dibentang kepada Jawatankuasa Kira-Kira Wang Negara (PAC) bagi mengelak sebarang tindakan diambil terhadap beliau.


Noor Hisham kecewa jadi fitnah penyokong pembangkang dalam media sosial

Penyebaran fitnah dikalangan penyokong pembangkang semakin tidak terkawal, terbaharu Ketua Pengarah Kesihatan, Tan Sri Dr Noor Hisham Abdullah menjadi mangsa selepas tular di media sosial gambarnya memakai jubah yang dikaitkan dengan kumpulan tertentu.

Sejak kelmarin, Noor Hisham dikaitkan dengan upacara Freemasons dan keagamaan apabila gambar beliau memakai jubah telah tular di media sosial.

Gambar yang ditular dikalangan penyokong pembangkang tersebut sebenarnya adalah semasa beliau menerima penghargaan oleh pihak Royal College of Surgeons of Edinburgh itu diambil pada tahun 2018.

Bagaimanapun, Kolej Diraja Pakar Bedah Edinburgh (RCSEd) tampil membuat penjelasan dengan kenyataan rasmi berhubung anugerah ijazah kehormat, The Fellowship Ad Hominem yang diberikan kepada Noor Hisham yang dikaitkan dengan upacara Freemason.

“Alhamdulilah pihak Royal College of Surgeons Edinburgh telah pun mengeluarkan kenyataan rasmi pada hari ini.

“Terima kasih saya ucapkan kepada Professor Datuk Dr Hanafiah Harunarashid atas pencerahan ini,” kata Noor Hisham dalam kenyataan di akaun Facebooknya.

Sementara itu, Ketua Penglibatan Antarabangsa RCSEd, Mariette Naud-Betteridge berkata, anugerah Fellowship Ad Hominem adalah satu daripada penganugerahan tertinggi oleh kolej tersebut kepada Noor Hisham.

“Penghargaan itu diberikan kepada bekas pengamal perubatan atau yang masih berkhidmat atau individu yang mempunyai status profesional bertaraf tinggi serta dianggap layak mendapat penghormatan.

“Anugerah itu diberikan secara rasmi dalam upacara yang dihadiri oleh anggota kolej dan penerima perlu memakai jubah istiadat kolej pada majlis penyampaian anugerah,” jelasnya dalam kenyataan tersebut.

Tambahnya, Noor Hisham dianugerahkan Fellowship Ad Hominem oleh Jawatankuasa Anugerah RCSEd pada 12 Oktober 2017 sebelum disampaikan Presiden Kolej, Mike Lavelle-Jones pada 2 Februari 2018 bagi mengiktiraf pencapaian beliau dalam bidang perubatan dan pembedahan serta sokongannya selama bertahun-tahun terhadap kolej itu.


Nama Parti Warisan kekal walaupun lebarkan sayap ke Semenanjung: Shafie

Nama Parti Warisan akan dikekalkan dan tidak akan dijenamakan walaupun akan melebar sayapnya ke Semenanjung, kata Datuk Seri Mohd Shafie Apdal.

Presiden Warisan itu berkata sebarang keputusan berhubung penggunaan nama parti tersebut adalah mengikut Perlembagaan parti dan tidak akan dijenamakan semula semata-mata untuk menyesuaikan dengan keadaan politik di Semenanjung.

“Sejak ditubuhkan namanya Parti Warisan sahaja, itu dalam perlembagaan. Mungkin kita kekalkan nama parti Warisan itu dan tidak payah perkataan ‘Sabah’ kerana di peringkat awal kita cuma gunakan @ Parti Warisan.

“Namun, tidak perlu melakukan perubahan terhadap nama parti,” katanya dipetik laporan media hari ini.

Shafie terdahulu merasmikan Mesyuarat Agung Tahunan (AGM) Warisan Bahagian Semporna.

Beliau yang juga Ahli Parlimen Semporna berkata, sudah tiba masanya untuk Warisan melebarkan sayap ke Semenanjung kerana ada rakan-rakan yang ingin bertanding dan menyumbang ke arah pembangunan negara tapi, tidak punya landasan yang sesuai.

Jika dilihat ada parti yang dianggotai oleh kumpulan yang sama sehingga tidak memberi ruang kepada orang lain untuk bertanding.

Maka, beliau memutuskan untuk melebarkan sayap Warisan agar parti itu menjadi landasan pilihan kepada negara dan rakyat menjelang Pilihan Raya Umum Ke-15 (PRU-15).

“Kita akan memantapkan dan memastikan perjuangan dan kekitaan parti seiring dengan kehendak pejuang terdahulu seperti Tunku Abdul Rahman dan Tun Mustapha yang mahukan kita membina sebuah negara tanpa berlandaskan kaum dan agama. Itu perjuangan yang dilaungkan dahulu tapi kita sudah jauh terbabas.

“Walaupun Warisan bukan sebuah parti yang besar namun, kita boleh menjadi pilihan kepada rakyat di negara ini,” katanya.

Mengulas lanjut katanya, kerjasama dengan Parti Ikatan Demokratik Malaysia (Muda) sudah dibincangkan secara panjang lebar bagi melihat hala tuju gabungan ini dalam usaha meremajakan kepimpinan negara dapat dilakukan.

Mohd. Shafie, yang juga Ahli Dewan Undangan Negeri (ADUN) Senallang berkata, seperti diketahui Muda belum berdaftar namun, mereka mempunyai ahli-ahli sedia ada. Peluang harus diberikan kepada mereka untuk sama-sama membantu dalam memimpin negara.

“Jangan anggap orang muda tiada keupayaan. Sebagai parti berbilang kaum, kita mahu menyediakan satu landasan yang membolehkan proses meremajakan kepimpinan negara dapat dilakukan, InsyAllah sedikit masa lagi,” katanya


Tak ada satu negara tak sambut saya, sindir Dr Mahathir kepada PMX

Tun Dr Mahathir Mohamad menyindir kerajaan campuran apabila lawatan Perdana Menteri (PM) Datuk Seri Anwar Ibrahim baru-baru ini ke Arab Saudi tidak mendapat sambutan yang baik.

Dr Mahathir yang pernah menjadi PM selama dua kali berkata sepanjang memerintah tidak pernah ada negara yang tidak menyambutnya dalam setiap lawatan rasmi, tetapi ia berbeza dengan keadaan sekarang apabila pemimpin utama tidak diraikan sepertinya.

“Ya, ini adalah lawatan rasmi. Saya semasa jadi Perdana Menteri membuat lawatan rasmi di banyak negara tak ada satu negara pun yang tidak sambut saya.

“Saya disambut oleh Ketua Negara,” katanya semasa sidang media di pejabatnya hari ini.

Dr Mahathir terdahulu ditanya berhubung lawatan Anwar baru-baru ini ke Arab Saudi yang disifatkan banyak pihak sebagai gagal dan tidak membawa nilai tambah dalam hubungan diplomatik negara.

Anwar dalam lawatan rasmi ke Arab Saudi gagal berjumpa dengan Putera Mahkota Mohammed bin Salaman yang juga Perdana Menteri Arab Saudi.

Agensi berita nasional Bernama melaporkan Anwar pada awalnya dijadual mengadakan pertemuan dengan Raja Arab Saudi, Raja Salman bin Abdulaziz Al-Saud dan Putera Mahkota Mohammed di Istana Al Salam.

Mengulas lanjut, Dr Mahathir berkata berkemungkinan pihak Raja Arab Saudi mungkin mempunyai pandangan tersendiri tidak mahu berjumpa dengan Anwar.

“Saya pun tak faham kenapa Raja Saudi dan Putera Muhammad tidak nak jumpa dengan Anwar.

“Tetapi mereka mungkin mempunyai satu pandangan yang kita tak tahulah yang menyebabkan mereka tidak ingin berjumpa dengan Anwar bila dia pergi ke sana.

“Dan yang berjumpa dengan Anwar pun pegawai yang amat rendahlah,” katanya lagi.


Rekod tertinggi di Thailand: Kes baharu 21,370, kematian 191

Kementerian Kesihatan Awam Thailand hari ini melaporkan 21,379 jangkitan baharu Covid-19 dicatatkan, sementara 191 pesakit lagi meninggal dunia dalam tempoh 24 jam lalu.

Jumlah itu adalah angka harian tertinggi pernah direkodkan sejak pandemik Covid-19 melanda negara itu awal tahun lalu.

Angka terbaharu itu juga melonjakkan jumlah keseluruhan jangkitan kepada 714,684 kes dan 5,854 kematian.

Jumlah tertinggi kes baharu dan kematian sebelum ini direkodkan pada Rabu lalu membabitkan 20,920 individu dengan 188 pesakit meninggal dunia.

Sementara itu, Hospital Chonburi melarang orang ramai mendapatkan rawatan di situ setelah 74 kakitangannya dijangkiti Covid-19 sejak lima hari lalu.

Chonburi adalah wilayah pinggir pantai di Teluk Thailand, timur negara itu, yang turut menempatkan pusat pelancongan terkenal Pattaya.

“Pihak hospital menggesa orang ramai tidak datang kecuali kes kecemasan, bagi mengelak mereka dijangkiti setelah 74 kakitangan positif Covid-19.

“Orang ramai boleh mendapatkan ubat masing-masing secara pos, dan dibenar untuk menjadualkan semula pertemuan dengan doktor,” kata kenyataan hospital itu hari ini.


CDC lulus dos vaksin Covid-19 kepada kanak-kanak 6 bulan hingga 5 tahun

Jawatankuasa Penasihat Pusat Kawalan dan Pencegahan Penyakit (CDC) Amerika Syarikat (AS) mengenai Amalan Imunisasi meluluskan vaksin Covid-19 untuk bayi dan kanak-kanak, kumpulan umur terakhir yang masih belum layak untuk inokulasi.

Jawatankuasa itu pada Sabtu (18 Jun) mengundi 12-0 mengesyorkan vaksin tiga dos Pfizer dan vaksin dua dos Moderna untuk kanak-kanak berumur enam bulan hingga lima tahun.

Kelulusan itu menyusul kebenaran kecemasan untuk penggunaan diberikan Pentadbiran Makanan dan Ubat-ubatan (FDA) AS pada Jumaat (17 Jun) bagi kedua-dua vaksin berkenaan.

Ia membabitkan vaksin dua dos Moderna untuk kanak-kanak berusia enam bulan hingga lima tahun, dan tiga dos suntikan Pfizer untuk mereka yang berumur antara enam bulan dan empat tahun.

Pengarah CDC Rochelle Walensky menandatangani cadangan yang memberi nasihat rasmi dan membenarkan suntikan vaksin itu.

Suntikan akan tersedia di beribu-ribu klinik pediatrik, farmasi dan lokasi lain minggu ini, kata agensi itu dalam kenyataan selepas mesyuarat jawatankuasa berkenaan.

Presiden Joe Biden berkata keputusan itu menandakan “langkah monumental ke hadapan dalam usaha negara melawan virus SARS-CoV-2.”

“Vaksin ini selamat, sangat berkesan, dan akan memberikan ketenangan fikiran kepada ibu bapa apabila mengetahui anak mereka dilindungi daripada kesan terburuk Covid-19,” kata Biden dalam satu kenyataan.

Pengesahan CDC adalah berita yang dinanti-nantikan ibu bapa dan penjaga yang tidak sabar untuk memberikan anak-anak mereka menerima perlindungan sejak vaksin mula-mula tersedia lebih satu setengah tahun lalu.

Menurut data CDC, hanya 29 peratus kanak-kanak AS berumur lima hingga 11 tahun telah diberi vaksin sepenuhnya, sekali gus menunjukkan bahawa sesetengah ibu bapa teragak-agak atau kurang bermotivasi untuk memberi suntikan kepada anak-anak mereka.

Semasa pertemuan itu, pegawai perkhidmatan perisikan epidemik CDC, Sara Oliver berkata agensi itu cuba menangani isu berkenaan dengan memastikan maklumat tentang keselamatan dan keberkesanan vaksin ini tersedia untuk ibu bapa.

Sebagai contoh, agensi itu akan menganjurkan klinik pendidikan kesihatan dan webinar kepada ibu bapa serta menerbitkan bahan pendidikan di media sosial.

“Memastikan ibu bapa merasakan bahawa mereka mempunyai maklumat yang sesuai untuk membuat keputusan termaklum mengenai perkara ini adalah sangat penting,” kata Oliver.

Kanak-kanak kurang berkemungkinan daripada orang dewasa mengalami akibat terburuk Covid-19, dan mereka di bawah umur lima tahun menyumbang kira-kira 440 daripada lebih satu juta kematian di AS.

Namun, pegawai kesihatan memberi amaran, kadar kemasukan ke hospital dan kematian bagi kanak-kanak, terutama ketika gelombang Omicron, membimbangkan.

Data yang dibentangkan pada mesyuarat Sabtu menunjukkan bahawa sejak permulaan wabak itu, terdapat lebih dua juta kes Covid-19; 20,000 dimasukkan ke hospital; dan 200 kematian dalam kalangan kanak-kanak AS berumur enam bulan hingga empat tahun.

Keberkesanan terhadap jangkitan adalah lebih tinggi bagi Pfizer, dengan syarikat itu meletakkannya pada 80 peratus, berbanding anggaran Moderna sebanyak 51 peratus untuk kanak-kanak berumur enam bulan hingga dua tahun dan 37 peratus bagi mereka yang berumur dua hingga lima tahun. – Agensi


England ke Final EURO 2020 bertemu Itali

Setelah berhempas pulas selama 120 minit, England menempah tiket ke final EURO 2020 bertemu Itali selepas menundukkan Denmark pada masa tambahan di hadapan lebih 65,000 penonton sendiri di Stadium Wembley pagi ini.

Harry Kane menjadi hero pasukan apabila pantas menolak kembali bola ke gawang lawan pada minit 105 selepas sepakan penaltinya muntah ditepis Kasper Schmeichel, menjadikan kedudukan akhir 2-1.

Terdahulu pada minit ke 30, pemain tengah Denmark, Mikkel Damsgaard mengejutkan penyokong England menerusi tendangan percuma di luar kotak penalti ke kanan pintu gol gagal diselamatkan Jordan Pickford.

Ketinggalan dengan 1-0, England terus mengasak kubu Denmark sehingga menyamakan kedudukan pada minit ke 39 hasil kesilapan Simon Kjaer yang menjaringkan bola ke gol sendiri.

Sehingga tamat 90 minit permainan kedudukan kekal terikat 1-1.

Minit ke 104, Raheem Shaquille Sterling yang mengawal bola dalam kotak penalti dijatuhkan. Pengadil meniup wisel dan menunjuk jari ke arah titik penalti.

Penyokong dua negara tergamam menahan nafas. Kane mengambil bola, melepaskan sepakan tetapi ditepis Schmeichel namun sepantas itu juga dia menolak kembali bola menerjah jaring Denmark.

Kedudukan 2-1 kekal sehingga akhir masa tambahan.


PAS buat keputusan tolak MN kerana UMNO mungkir janji

PAS hari ini membuat kenyataan terbuka yang menolak Muafakat Nasional (MN) kerana mendakwa UMNO tidak menepati janji yang termaktub dalam piagam gagasan yang dibentuk.

Setelah menolak kerjasama bersyarat yang dihulurkan oleh UMNO dan Barisan Nasional (BN) bagi menghadapi Pilihan Raya Negeri (PRN) Melaka 20 November lalu, parti Islam itu berpegang kepada janji untuk membawa parti lain dan pertubuhan bukan kerajaan (NGO) menyertai MN.

Presiden PAS Tan Sri Abdul Hadi Awang berkata parti itu menolak gagasan MN kerana UMNO tidak mengikut piagam yang dipersetujui ketika kerjasama dua parti itu dibentuk.

Memetik laporan Utusan hari ini beliau berkata, berdasarkan piagam MN, dua parti itu sedia menerima parti-parti lain termasuk Parti Pribumi Bersatu Malaysia (Bersatu) dan NGO.

Menurutnya, namun malangnya apabila sampai peringkat pelaksanaan, kepimpinan UMNO hanya mahu parti itu dan PAS (sahaja) dalam MN.

“Bermakna ini sudah lari daripada perjanjian, ini tak betul sedangkan kita berpegang pada perjanjian. UMNO mahu PAS dan parti mereka sahaja dalam MN.

“UMNO tak boleh mengarahkan PAS kerana PAS parti tersendiri. Nak suruh PAS dengan UMNO sahaja (dalam MN) tak boleh, sebab kita dah berjanji dengan parti-parti lain, kita sudah tetapkan tarikh nak berjumpa dengan Bersatu dan parti lain, bahkan nak terima Bersatu masuk MN.

“PAS terbuka tetapi malangnya dia (pimpinan UMNO) nak PAS dengan UMNO sahaja, jadi tak bolehlah, PAS tak boleh diarah, PAS parti tersendiri, PAS bukan di bawah BN (Barisan Nasional),” katanya dipetik daripada laporan itu.

Beliau ditemui pemberita selepas menghadiri Program Mahabbah Rasulullah SAW sempena Maulidur Rasul di Dewan Majlis Daerah Selama, Sungai Bayor dekat Larut, Perak, hari ini.

Turut hadir Menteri Dalam Negeri yang juga Setiausaha Agung Bersatu, Datuk Seri Hamzah Zainudin.

Sementara itu, dalam ucapannya di majlis tersebut, Abdul Hadi berkata, PAS akan melawan sesiapa sahaja jika ada pihak yang degil walaupun pihak berkenaan mempunyai kekuatan.

“Siapa pihak yang degil itu? Kita akan lihat nanti, tapi satu contoh sudah berlaku di Melaka (PRN) apabila UMNO degil kita lawanlah.

“Dalam PRU15 nanti tak tahu lagi. Boleh jadi UMNO kena fikir balik kerana dalam PRN Melaka undi kepada UMNO tak naik, undi ditakuk lama, bagaimana kalau semua keluar habis mengundi? Jadi dia (UMNO) kena fikir baliklah,” katanya.


KWSP sokong tamat skim i-Citra, tamparan buat Asyraf Wajdi, Pemuda

Satu lagi tamparan buat Ketua Pemuda UMNO, Asyraf Wajdi Dusuki hari ini apabila Kumpulan Wang Simpanan Pekerja (KWSP) memberi sokongan supaya pengeluaran khas i-Citra tidak dilanjutkan sehingga tahun depan.

Dua hari lalu, Perdana Menteri Datuk Seri Ismail Sabri Yaakob berkata kerajaan tidak berhasrat meluluskan pengeluaran wang KWSP berjumlah RM10,000 biarpun ada permintaan agar ia dipertimbangkan bagi tujuan meringankan beban mangsa banjir yang terjejas.

Perdana Menteri berkata kerajaan juga tidak berhasrat meluluskan pengeluaran i-Citra bagi kali kedua setelah skim berkenaan berakhir bulan ini.

Namun, hari ini, Asyraf Wajdi yang mahu menjadi ‘hero’ one-off i-Citra RM10,000, seperti menyindir Perdana Menteri dengan menganggap kemudahan pinjaman yang disediakan menerusi beberapa agensi, termasuk Bank Simpanan Nasional (BSN) dan Tekun, terutama kepada mangsa banjir, akan menambah beban hutang orang ramai.

Menerusi kenyataan ‘Alternatif kepada i-Citra KWSP: Tambahan bantuan atau galakkan berhutang’, Asyraf Wajdi menyifatkan kemudahan pinjaman yang diumumkan Ismail Sabri sebagai inisiatif berhutang yang tidak menyelesaikan masalah. Berita berkaitan

Bagaimanapun, KWSP dalam satu kenyataan yang dilaporkan media tempatan hari ini menyatakan sokongan supaya pengeluaran khas i-Citra diberhentikan bagi membantu ahli membina semula kecukupan simpanan persaraan mereka.

KWSP berkata, kepelbagaian bantuan kewangan kerajaan yang ditawarkan kepada individu dan perniagaan untuk pemulihan daripada pandemik dan banjir baru-baru ini adalah dialu-alukan semasa waktu sukar ini, justeru, sebarang pengeluaran khas daripada simpanan KWSP pada masa hadapan adalah dianggap tidak perlu.

KWSP adalah dana persaraan yang diberi mandat bagi melindungi simpanan ahli untuk keperluan dan kesejahteraan masa depan persaraan mereka.

“Ditubuhkan sejak 1951, KWSP adalah tertakluk di bawah Akta KWSP 1991, yang menetapkan bahawa Akaun 1 (70 peratus simpanan) ditetapkan untuk persaraan, manakala Akaun 2 (30 peratus simpanan) adalah untuk pengeluaran lain-lain yang dibenarkan bagi menjamin masa depan persaraan yang lebih cerah.

“Walau bagaimanapun, tiada peruntukan dalam akta yang membenarkan pengeluaran untuk bencana alam,” kata KWSP.

KWSP berbesar hati dengan pendirian beberapa kesatuan negara seperti Kongres Kesatuan Sekerja Malaysia (MTUC), Kongres Kesatuan Pekerja-Pekerja Di Dalam Perkhidmatan Awam (CUEPACS) dan Persekutuan Majikan-Majikan Malaysia (MEF), yang menyuarakan kebimbangan mereka terhadap masa depan persaraan pekerja di Malaysia dan mahukan pemberhentian pengeluaran khas simpanan KWSP.

Ketika negara sedang membina semula ekonomi dan orang ramai telah kembali bekerja, tumpuan utama kini adalah untuk memulih dan membina semula simpanan KWSP.

Fokus KWSP kini adalah untuk terus melindungi simpanan ahli, selaras dengan mandatnya, dan memastikan ahli turut memulihkan dan membina semula simpanan persaraan mereka bagi menjamin persaraan yang selesa.

KWSP amat bersimpati dengan rakyat Malaysia berikutan kejadian banjir. Sebagai organisasi yang bertanggungjawab dari segi sosial, KWSP dan organisasi lain perlu memainkan peranan penting ke arah kesejahteraan masyarakat.

Oleh yang demikian, KWSP, melalui penyertaannya di bawah Rangkaian Tindak Balas Bencana GLIC/GLC (GDRN), telah menawarkan sokongannya melalui sumber di bawah keupayaannya, termasuk peruntukan RM10 juta yang diperoleh daripada penjimatan melalui perbelanjaan operasi yang telah diperuntukkan oleh KWSP.

KWSP ingin menegaskan bahawa tiada kesan material ke atas dana atau pulangan ahli kerana peruntukan berkenaan adalah daripada perbelanjaan operasi yang telah diperuntukkan.

Bantuan akan disalurkan melalui sumbangan berbentuk barangan yang diperlukan oleh mereka yang terjejas dan disalurkan melalui pertubuhan amal bukan untung yang berkredibiliti.

Dengan hampir 15 juta ahli, sebarang bantuan melalui pertubuhan kebajikan dan melalui usaha sukarelawan KWSP sendiri akan memberi manfaat kepada ahli dan keluarga mereka secara langsung dan tidak langsung.

“Dengan langkah yang dilaksanakan untuk menyokong pemulihan ekonomi, KWSP berharap ini akan membantu dalam menangani keperluan rakyat sambil meyakinkan ahli bahawa KWSP kekal komited terhadap mandat dan tujuannya untuk menjamin kesejahteraan masa depan persaraan ahli,” kata KWSP.

KWSP berkata, skala dan kesan pandemik COVID-19 yang tidak dijangka serta kejadian bencana alam baru-baru ini menolak perlindungan sosial semasa negara ke tahap maksimum dan pendekatan menggunakan simpanan KWSP untuk keperluan kecemasan pastinya akan memberikan impak yang teruk tatkala ahli sedang berhadapan dengan ketidakcukupan wang simpanan persaraan, ditambah lagi dengan ketidaktentuan lain seperti peningkatan kos penjagaan kesihatan.

Skim pengeluaran i-Lestari dan i-Sinar pada 2020, diikuti oleh i-Citra pada Julai 2021, adalah bersifat luar biasa kerana inisiatif itu telah diperkenalkan semata-mata untuk memenuhi keperluan aliran tunai yang mendesak semasa tempoh Perintah Kawalan Pergerakan (PKP) dan kelembapan ekonomi.

Setakat Oktober 2021, sebanyak RM101 bilion dikeluarkan di bawah tiga skim pengeluaran ini. Ini adalah bersamaan 22 peratus daripada RM530 bilion pakej rangsangan yang diperkenalkan oleh kerajaan untuk membantu rakyat Malaysia secara keseluruhannya.

Walaupun skim pengeluaran itu memberikan sedikit kelegaan kewangan kepada ahli semasa pandemik dan PKP, ia menyebabkan 6.1 juta ahli kini mempunyai kurang daripada RM10,000 dalam akaun KWSP mereka, yang mana 3.6 juta daripadanya mempunyai kurang daripada RM1,000, sememangnya tahap yang tidak dapat menjamin persaraan ahli.

Majoriti mereka yang membuat pengeluaran kecemasan daripada KWSP adalah dalam kalangan Bumiputera.

Hasil daripada pengeluaran itu, sebanyak 4.4 juta atau 54 peratus ahli Bumiputera kini mempunyai kurang daripada RM10,000, dan dua juta atau 25 peratus mempunyai kurang daripada RM1,000.

“Ini amat membimbangkan kerana bilangan ini mencerminkan peningkatan peratusan ahli yang tidak mencapai kuantum Simpanan Asas KWSP sebanyak RM240,000, iaitu jumlah minimum yang diperlukan oleh ahli apabila mencapai umur 55 tahun,” kata KWSP

Selain penyusutan pendapatan masa depan individu, KWSP juga bimbang bahawa ketirisan selanjutnya akan menjejaskan kedudukannya sebagai organisasi simpanan persaraan dan pemegang amanah masa depan persaraan ahli.

Sebagai pemegang amanah, KWSP mempunyai kewajipan fidusiari dalam menjaga kepentingan yang saksama untuk semua ahlinya, lebih-lebih lagi apabila masih terdapat berjuta ahli yang tidak menyentuh simpanan mereka dengan harapan untuk mendapatkan pulangan yang lebih baik demi menjamin kehidupan persaraan mereka kelak.

“Sehingga kini, terdapat lebih RM270 bilion simpanan KWSP yang boleh dikeluarkan pada bila-bila masa oleh ahli yang sudah mencapai umur lebih 55 dan 60 tahun, mahupun yang mempunyai simpanan lebih RM1 juta dalam akaun KWSP mereka.

“Dibimbangi bahawa kemelesetan kepercayaan terhadap KWSP akan memaksa golongan ahli ini mengeluarkan simpanan mereka dengan banyak akan memberikan impak yang negatif terhadap pasaran domestik memandangkan KWSP adalah tunggak utama dalam pegangan aset pelaburan pasaran modal dan kewangan dalam negara,” katanya.

Pengurusan keselamatan pendapatan hari tua kekal sebagai mandat utama dan panduan kepada pengurus dana persaraan itu dalam membangunkan strategi penjagaan dana warga emas yang sistemik.

Malaysia, kata KWSP, mempunyai sembilan tahun saja lagi untuk mencapai status negara menua pada 2030.

Jumlah warga emas yang memerlukan sokongan kerajaan akan meningkat secara mendadak daripada 3.5 juta pada 2021 kepada 5.3 juta ataupun 15 peratus daripada keseluruhan penduduk pada 2030 dan 7.4 juta ataupun 21 peratus daripada keseluruhan penduduk pada 2042, seterusnya memberikan cabaran dalam merangka dasar dalam aspek seperti pekerjaan, jaminan pendapatan dan penjagaan kesihatan.

Ini menyerlahkan lagi kepentingan mempunyai simpanan dan pendapatan yang mencukupi untuk kesejahteraan masa depan selain membendung sebarang kejutan kewangan masa hadapan, kata KWSP lagi.


Turun kadar pengangguran, buka peluang kerja fokus utama

Kerajaan akan terus memberikan fokus utama untuk menurunkan kadar pengangguran dengan menyediakan lebih banyak peluang pekerjaan, sekali gus sebagai usaha memulihkan semula sektor ekonomi yang terkesan akibat pandemik Covid-19.

Menteri Kewangan Tengku Datuk Seri Zafrul Tengku Abdul Aziz berkata komitmen itu antara lain dapat dilihat menerusi inisiatif Jamin Kerja Keluarga Malaysia (JaminKerja) yang menyediakan 600,000 peluang pekerjaan melibatkan peruntukan RM4.8 bilion.

Katanya inisiatif itu akan dilancarkan oleh Perdana Menteri Datuk Seri Ismail Sabri Yaakob pada 19 Februari ini, lapor Bernama.

“Melalui Jabatan Perangkaan, kita telah mencatatkan penurunan kadar pengangguran pada Disember (2021) kepada 4.2 peratus berbanding 4.3 peratus pada November.

“Kita tahu pewujudan pekerjaan merupakan asas kepada pemulihan ekonomi kerana itulah penciptaan peluang pekerjaan ini merupakan antara fokus utama dalam belanjawan. Dalam Belanjawan 2021, kerajaan menyasarkan 500,000 peluang pekerjaan. Alhamdulillah, kita telah mencapai sasaran itu.

“Pada tahun ini, dengan mengambil semangat konsep JaminKerja, perdana menteri akan melancarkan program itu bagi menyediakan 600,000 pekerjaan, peningkatan 100,000 berbanding sasaran pada 2021,” katanya ditemui pemberita ketika melawat Pusat Transformasi Bandar (UTC) Kota Kinabalu di sini hari ini.

Turut hadir Timbalan Menteri Kewangan II Yamani Hafez Musa.

Tengku Zafrul berkata kerajaan turut meneruskan program Mystep pada tahun ini dengan menawarkan peluang pekerjaan jangka pendek secara kontrak di sektor awam dan syarikat berkaitan kerajaan (GLC) dalam usaha meningkatkan kebolehpasaran pencari kerja.

Beliau berkata kerajaan menyasarkan sebanyak 80,000 peluang pekerjaan ditawarkan menerusi program itu pada tahun ini berbanding 50,000 pada tahun sebelumnya.

Dalam perkembangan lain, Tengku Zafrul berkata kerajaan akan terus memberi bantuan kepada penggiat sektor pelancongan terutama di Sabah menerusi pelbagai inisiatif termasuk program subsidi upah bagi membolehkan mereka memacu semula pertumbuhan sektor berkenaan.

Menurutnya, banyak sektor ekonomi dalam negara menunjukkan pemulihan berdasarkan Keluaran Dalam Negara Kasar (KDNK) pada suku keempat sebanyak 3.6 peratus yang diumumkan baru-baru ini, namun, sektor pelancongan masih belum ke arah itu.

“Kita dapat mencapai unjuran antara tiga hingga empat peratus bagi 2021. Pada tahun ini, unjurannya (KDNK) antara 5.5 hingga 6.5 peratus.

“Jika kita lihat, banyak sektor telah kembali pulih, tetapi sektor pelancongan belum lagi,” katanya sambil menambah kerajaan memperuntukkan pelbagai insentif untuk sektor pelancongan dalam Bajet 2022 berjumlah RM1.6 bilion.

Katanya penggiat pelancongan di negeri itu antara lain berharap bantuan kerajaan diberikan secara bersasar, dan pada masa yang sama, berharap kerajaan dapat membuka semula sempadan untuk membolehkan kehadiran lebih ramai pelancong asing ke Sabah.